یەکەم هەڵبژاردنی لوبنان لەوەتای سەرهەڵدانی قەیرانەکانی بەڕێوەچوو\nلوبنان یەکەم هەڵبژاردنی لەوەتای سەرهەڵدانی قەیرانەکان لەو وڵاتەدا ڕۆژی یەکشەممە بەڕیوەبرد، کە زۆر کەس هیوایان خواست ئەم هەڵبژاردنە گورزێک بێت لە سیاسەتمەدارە دەسەڵاتدارەکان، ئەوانەی دەوترێت هۆکاری دروستبوونی قەیرانەکانی لوبنانن.\nهەڵبژاردنی پەرلەمانی یەکەم تاقیکردنەوەیە بۆ بزووتنەوە ئۆپۆزسیۆنەکانی ڕاپەڕینی ساڵی 2019دا، کە هیوای گۆڕانی ڕژێمی لە لوبناندا هێنایە ئاراوە.\nلەگەڵ ئەوەشدا چاودێران هۆشداریان داوە بەو پێیەی کە هێشتا دەسەڵاتێکی زۆر لە دەستی حزبە مەزهەبیە تەقلیدییەکاندایە، نابێت بە خێرایی چاوەڕێی گۆڕانێکی بەرچاو بکرێت.\nحیزبە سەربەخۆکانی لوبنان لەم هەڵبژاردنەدا هیواخوازن ژمارەی کورسییەکانی ئەم جارەیان زیاتر لە تاکە کورسییەکەی ساڵی 2018 بێت، هەرچەندە پێدەچێت زۆربەی 128 کورسییەکەی پەرلەمانی ئەو وڵاتە لە دەستی چینی دەسەڵاتداری لوبناندا کە هۆکاری هەموو قەیرانەکانی ئەو وڵاتەن، وەک خۆی بمێنێتەوە.\nلەوەتای دوایین هەڵبژاردنی لوبنان، ئەو وڵاتە بەهۆی تەقینەوەیەک لە بەندەری بەیروت کە یەکێک لە گەورەترین تەقینەوەکانی مێژوو بوو، ڕووبەڕووی چەندین قەیرانی ئابووری بووەتەوە، کە دەوترێت یەکێک لە قووڵترین قەیرانەکانی سەردەمە.\nدراوی لوبنانی 95٪ ی بەهاکەی لەدەستداوە، و پاشەکەوتی خەڵک لەبانکەکان ڕاگیراوە، و مووچەی خەڵکەکە هێندە نییە بتوانن پێداویستییەکانیان دابین بکەن، و کارەبای سەرەکیش ڕۆژانە تەنیا دوو کاتژمێر هەیە.\nزیاتر لە 80٪ ی دانیشتوان ئێستا لە لایەن نەتەوە یەکگرتووەکانەوە بە هەژار دادەنرێن، و زۆرێک کە خەڵکی ئەو وڵاتە لەهەوڵدان لە ڕێگا ترسناکەکانەوە بە بەلەم بەرەو ئەوروپا هەڵبێن.\nلوبنان کە سەردەمێک بە سویسرای ڕۆژهەڵاتی ناوەڕاست وەسف کرابوو، لە دوایین ڕیزبەندی بەختەوەری جیهانی کە لە مانگی 3دا بڵاوبووەوە، لە دوای ئەفغانستان لە خراپترین دۆخدایە.\nسەرەڕای فشاری نێودەوڵەتی بۆ چاکسازی لەسیاسەتی لوبناندا، بەڵام هێشتا ئەو گەندەڵییەی کە وڵاتەکە تێیدا نوقم بووە، وا دەبینرێت لەناو پرۆسەی هەڵبژاردنیشدا وەک خۆی ماوەتەوە.


چوارەمین کۆنفرانسى زانستى زانکۆى هەولێرى پزیشکى بەڕێوەچوو\n2018-11-07 [02:03 AM]\nئەمڕۆ چوارشەممە 7/11/2018 لەشارى هەولێر چوارەمین کۆنفرانسى زانستى نێودەوڵەتى زانکۆى هەولێرى پزیشکى لەژێر ناوى (بەرەو جینۆساید ناساندنى زانستى گۆڕە بەکۆمەڵەکان) بە ئامادەبوونى ژمارەیەک لە لێپرسراوانى حکومى و حزبى و پسپۆران و شارەزایان لەناوەوە و دەرەوەى هەرێمى کوردستان دەستى بەکارەکانى کرد.\nوەزیرى خوێندنى باڵا و توێژینەوەى زانستى ڕایگەیاند: تاکو ئێستا گەلى کورد دوچارى دەیان کارەسات و ڕووداوى گەورەى وەک جینۆساید بووە، بەڵام نەتوانراوە وەکو پێویست لەڕووەکانى کۆمەڵایەتی و مێژووی و زانستیى هەمەلایەنەوە دیراسەى ئەم بابەتە گرنگانە بکەین و نەوەکانى داهاتووشمان بەم کارەسات و رووداوانە ئاشنا بکەین.\nلە دەستپێکى وتەکەیدا، د.یوسف گۆران وتى: لاى هەمووان شاراوە نیە جینۆساید و ناساندنى جینۆساید یەکێکە لەتەوەرە هەرە گرنگەکان و یەکێکیشە لە کێشە هەرە گەورەکانى میللەتەکەمان، بابەتى جینۆساید کێشەیەک نیە بەبێ هۆکار دروست ببێ، بەڵکو هەمووان دەزانین ئەم کێشەیە لەبنەڕەتدا پەیوەستە بە خەباتى بێوچانى میللەتەکەمان، ئەویش لە ئەنجامى مێژووى پڕ بەرخودان بۆ بەرگرى لە ناسنامە و شارستانیەت و بەرگرى کردن لەناسنامەى نەتەوایەتى دروست بووە، بۆیە مێژووى نەتەوایەتى میللەتەکەمان واى کردووە لە ئەنجامى خەباتى بزووتنەوەى ڕزگارى خوازى خۆیدا روبەروى دەیان کارەسات ببێتەوە کە کارەساتى ئەنفال و جینۆساید لە کوردستان بەشێکن لەمێژووى ناسنامەى نەتوایەتى میللەتەکەمان.\nوەزیرى خوێندنى باڵا و توێژینەوەى زانستى وتیشى: لەگەڵ ئەوەى تا ئێستا دوچارى دەیان کارەساتى جینۆساید و گەورە بووینە، بەڵام تاکو ئێستا نەمانتوانیوە وەکو پێویست لەڕووەکانى کۆمەڵایەتی و مێژوویی و زانستی هەمەلایەنەوە دیراسەى ئەم بابەتە گرنگە بکەین، زياتر وتيشى: ئەم کارەساتانە بەشێکن لە ناسنامەى نەتەوەییمان، پێم وایە لەزانکۆکان و سەرجەم قۆناخەکانى خوێندن ئەم کێشەو بابەتە گەورەیە وەکو خۆى باس نەکراوەو بەشێک نیە لە تێگەیشتنى کۆمەڵگەى کوردى، تەنانەت لەڕووى سیاسى و کایەکانى دیکەشەوە بە هەمان شێوە نەتوانراوە ئەم کارەساتانە وەک خۆى بناسرێن. بۆیە پێویست دەکات هەموو تاکى کورد لە هەر ناوچەیەکى کوردستان بێت چ لە گەرمیان یان لە بادینان بێت، ئاشناى ئەم کارەساتانە بکرێن و لەرووى زانستى و ئەکادیمییەوە گرنگى بەم کارەساتانە بدرێت.\nلەبەشێکى دیکەى وتەکانیدا وەزیرى خوێندنى باڵا و توێژینەوەى زانستى ڕایگەیاند: بابەتێکى تر هەیە کە ئێمە زۆرجار قسەمان لەسەرى کردووەو باس کراوە، ئەویش ئەوەیە کە نەتوانراوە بکەرانى کارەساتى جینۆساید بۆ بەردەم دادگا ببردرێن، بۆ ئەمەش لەچەند ساڵى ڕابردوودا جینۆسایدى ئێزیدیەکان کە بوەتە بەشێک لە کارەساتێکى نەتەوەیى بەسەر میللەتەکەمان هات، بەڵام تائێستا نەتوانراوە سەرکەوتوو بین لەوەى بکەرانى ئەم تاوانە بێنینە بەردەم دادگا، چونکە لە هەموو تاوانێکدا ئەگەر بێت و بکەران دادگایى نەکرێن و سزا نەدرێن ئەمە دەبێتە پاڵنەرێک بۆ ئەوەى ئەم تاوانانە جارێکى دیکە دووبارە ببنەوە.\nد.یوسف گۆران لەبارەى بەزانستى کردنى هەڵدانەوەى گۆڕە بەکۆمەڵەکانیش وتى: لە نوێترین ڕاپۆرتى نەتەوە یەکگرتووەکاندا ئەوە بڵاوکراوەتەوە کە لەعیراقدا لەماوەى حوکمى داعش 202 گۆڕى بەکۆمەڵ دۆزراونەتەوە، کە مەزەندە دەکرێت لە نێوان 6 بۆ 12 هەزار قوربانى تێدابێت.\nئەم قوربانیانە بێگومان بەشێکى زۆرى خەڵکى کوردن و ئێزیدین بەشێکى دیکەى خەڵکى بەشەکانى دیکەى عیراقن، ئەوەى ئەم کۆنفرانسە گرنگە قسەى لەسەر بکات ئەوەیە چۆن بتوانین لەسەر بابەتى زانستى و شیکردنەوەى جینات و بابەتى پەیوەست بە پەیوەندى تاکەکان، گۆرە بەکۆمەڵەکان هەڵبدەینەوە و بیاناسینەوەو بیانگەڕێنینەوە شوێن و زێدى خۆیان.\nداتا بەیسێکى نیشتیمانیمان نیە بۆ سوود وەرگرتن لە لێکۆڵینەوەى زانستى\nلەو چوارچێوەیەشدا وەزیرى خوێندنى باڵا و توێژینەوەى زانستى ڕایگەیاند: یەکێک لە گرفتەکانمان ئەوەیە تا ئێستا داتا بەیسێکى نیشتیمانیمان نیە بۆ جینات و (دى ئێن ئەى) بۆ ئەوەى لەڕووى زانیاریەوە داتایەکى دەوڵەمەنمان هەبێت، بۆیە پێویستە یەکێک لەپێشنیازە زانستیەکانى ئەم کۆنفرانسە و لایەنە زاستیەکان ئەوەبێت چۆن بتوانین داتا بەیسێکى نیشتیمانیمان هەبێت بۆ سەرجەم هاوڵاتیانى کوردستان، ئەم داتا بەیسە تەنها بۆ بایەتى جینۆساید نا بەڵکو بۆ زۆر بابەتى دیکەى گرنگ و پێویست تایبەت بە نەخۆشى و بابەتە زانستییە جۆراو جۆرەکاندا سوودى دەبێت.\nکارەکانى وەزارەت ڕوونکرانەوە\nتایبەت بە کارەکانى وەزارەتى خوێندنى باڵا و توێژینەوەى زانستى د.یوسف گۆران وتى: ئێمە لەوەزارەتى خوێندنى باڵا و توێژینەوەى زانستى هەوڵمانداوە کە گرنگى بە بابەتى جینۆساید بدەین و بۆ ئەمەش لە ئەنجومەنى وەزارەت بریارێکمان دەرکرد بۆ ئەوەى بابەتى جینۆساید ببێتە بەشێکى سەرەکى لەتەواوى قۆناخەکانى خوێندن لەزانکۆکان بخوێنرێت، وتیشى: ئێستا سەرقاڵى ئەوەین بەرنامە و پرۆگرامى ئەو بابەتە دابڕێژینەوە، ئەو کات دەتوانین ئەرکێکى نیشتمانى و زانستى پێشکەش بە نەوەکانمان بکەین.\nگفتوگۆکان وەک مەسەلەیەکى زانستى سەیر دەکرێن\nلەکۆتاى وتەکەیدا وەزیرى خوێندنى باڵا و توێژینەوەى زانستى ڕایگەیاند: هیوادارم ئەو توێژینەوانەى لەم کۆنفرانسە پێشکەش دەکرێن و گفتوگۆیان لەبارەوە دەکرێت وەک مەسەلەیەکى زانستى سەیر بکرێن و کارى جدییان بۆ دەربکرێت.\nجێگەى ئاماژەیە چوارەمین کۆنفرانسى زانستى نێودەوڵەتى زانکۆى هەولێرى پزیشکى کە لەژێر ناوى (بەرەو جینۆساید ناساندنى زانستى گۆڕە بەکۆمەڵەکان) بۆماوەى دوو ڕۆژ کارەکانى بەردەوام دەبن و تێیدا چەندین توێژینەوەى زانستى لەبارەى جینۆساید و چۆنیەتى هەڵدانەوەى گۆڕە بەکۆمەڵەکان لەڕووى زانستیەوە پێشکەش دەکرێن.\nئەم هەواڵە 4585جار خوێندراوەتەوە


پۆلیس، دوو كەسی دەستگیر كرد – تۆڕی میدیایی خەڵک\n2019/12/01 - 10:49 AM\nبەڕێوەبەرایەتی پۆلیسی دارستان و ژینگەی پارێزگای سلێمانی ڕایدەگەیەنێت، لە سەیدسادق ٢ڕاوچیدەستگیركران.\nبەڕێوەبەرایەتی پۆلیسی دارستان و ژینگەی پارێزگای سلێمانی لە ڕاگەیەنراوێكدا ئاماژە بۆ ئەوە دەكات، لە پێناو پارێزگاریكردن لە ئاژەڵ و باڵندە كێویەكان،بەشی پۆلیسی دارستان و ژینگەی سەیدسادق لە گوندی هەیاس توانیان ٢ڕاوچی دەستگیربكەن كەسەرقاڵی ڕاوكردنی باڵندەی كێوی بوون.\nئاشكراشیدەكات، توان رادەستبگیرێت بەسەر چەكێك لەجۆری بادیو (٢)كۆتری كێویی و (٢) لایتدا و پەڕاوی لێكۆڵینەوە بۆ دەستگیركراوەكان ڕێكخراوە و ڕادەستی دادوەر كراوە بۆ وەرگرتنی ڕێكاری یاسایی.\nوەزارەتی كارەبا، فەرمانی بڕینی كارەبای بەردەوام دەدات\nداعش لە عیراق خەریكە زیندوودەبێتەوە


ڕێگاكانی ته‌ندروست به‌كارهێنانی سه‌وزه‌كان بزانه - Yeane.Org ماڵپەری یانی\nسه‌وزه‌كان یه‌كێكن له‌و خۆراكه سه‌ره‌كیه ته‌ندروستیانه‌ی كه زۆرترین فیتامین و ئاسنی پێوستی بۆ له‌شی مرۆڤه‌كان دابین ده‌كه‌ن، به‌ڵام ئایا چۆن بخورێت به ڕێگای كۆڵاندن یاخود هه‌ر به سه‌وزی، كۆمه‌ڵێك له توێژه‌ره‌وانی بواری خۆراك له‌و ڕاپۆرته‌ی له ڕۆژنامه‌ی (دیلی میل)ی به‌ریتانی دا بڵاویانكردۆته‌وه ئه‌وه‌یان دۆزیوه‌ته‌وه كه سه‌وزه‌واته‌كان ده‌كرێن به دوو كۆمه‌ڵه‌وه‌وه.\nكۆمه‌ڵه‌ی یه‌كه‌م: ئه‌و سه‌وزانانه كه به كوڵاندن به‌ها خۆراكیه‌كانیان له ده‌ست ده‌ده‌ن كه گرنگترینیان برۆكلی یه كه به كوڵاندن مادده‌ی سلفورافین كه كار ده‌كات بۆ له ناوبردنی شێرپه‌نچه‌و ڕێگرتن له رودانی هه‌وكردن له ده‌ست ده‌دات.\nسپیناخ كه ده‌وڵه‌مه‌ده به بۆتاسیۆم و فیتامینه‌كانی (ا و ج)ه پێویسته به سه‌وزی بخورێت بۆ پاراستنی به‌ها خۆراكیه‌كانی سه‌باره‌ت هه‌روه‌ها به بیبه‌ری سوریش هه‌ر به‌هه‌مان شێوه چونكه ڕێژه‌یه‌كی زۆر فیتامین (ج) تێدایه.\nكۆمه‌ڵه‌ی دووه‌م: ئه‌و سه‌وزانانه كه پێویسته به كۆڵاوی بخورێت چونكه به كوڵاندن له هه‌ندی مادده‌ی زه‌ره‌به‌خش پاك ده‌بنه‌وه به‌ها خۆركیه‌كانی زیاد ده‌كات كه گرنگترینیان گێزه‌ر كه به كوڵاندن ماده‌ی (بیتا كاروتین) و (فیتامین ا) زیاد ده‌كات هه‌روه‌ها كه‌له‌رم له كاتی كوڵاندن ڕێژه‌ی (فیتامین ج) زیاد ده‌كات،\nسه‌باره‌ت به ته‌ماته له كاتی كوڵان دا كارده‌كات بۆ پاراستن له شێرپه‌نچه‌ی برۆستات و نه‌خۆشیه‌كانی دڵ.\nبه بۆچونی توێژه‌رانی خۆراك باشترین ڕێگا بۆ كوڵانی سه‌وزه‌كان كه به‌ها خۆراكیه‌كان له ده‌ست نه‌ده‌ن ڕێگای بوغاره.


سەدر دیسانەوە جەخت لەسەر حكومەتی زۆرینەی نیشتمانی دەكاتەوە - تۆڕی میدیایی خەڵک\nدوای كۆبوونەوەكەی حەنانەیە\nموقتەدا سەدر ڕابەری ڕەوتی سەدر، لەدوای كۆبوونەوەكەی لەگەڵ سەركردەكانی چوارچێوەی هاوئاهەنگی لە حەنانە لە نەجەف، تویتێكی بە دەستنوسی خۆی لەسەر تۆڕی كۆمەڵایەتی تویتەر بڵاوكردەوە.\nئەمڕۆ چوار شەممە، سەدر لە دوای كۆبوونەوەی لەگەڵ سەركردەكانی هێزەكانی چوارچێوەی هاوئاهەنگی لە ماڵەكەی خۆی لە حەننا لە پارێزگای نەجەف، تویتێكی بەدەستنوسی خۆی لەسەر تۆڕی كۆمەلایەتی تویتەر بڵاوكردەوە و لە تویتەكەدا سەرلەنوێ جەخت لەسەر حكومەتی زۆرینەی نیشتمانی دەكاتەوە.\nتویتەكەی ئەمڕۆی سەدر، تەنیا برتییە لە”حكومەتی- زۆرینەی- نیشتمانی .. نە خۆرهەڵاتی و نە خۆرئاوایی”.\nئەمڕۆ سەركردەكانی چوارچێوەی هاوئاهەنگی و لەپێش هەموویانەوە هادی عامری سەرۆكی هاوپەیمانی فەتح، سەردانی ماڵی موقتەدا سەدر ڕابەری ڕەوتی سەدرییان كرد لە حەننا لە نەجەف، تەوەری كۆبوونەوەكەش وەك پێشتر ڕاگەیەندرابوو، بۆ قسەكردن بوو لەسەر پێكهێنانی حكومەتی داهاتوو، بەڵام واپێدەچێت لایەنەكانی نێو چوارچێوەی هەماهەنگی لەگەڵ سەدردا نەگەیشتبیێتنە هیچ ئەنجامێك، بەوپێیەی لە دوای تەواوبوونی كۆبوونەوەكە هیچ كۆنفرانسێكی ڕۆژنامەوانییان سازنەكرد.\nفەرمانگەیەكی دادنووس ڤاكسینی كرد بە مەرج بۆ هاووڵاتیان\nكازمی: ئێران هاوبەشی ڕاستەقینەمانە\nخەڵك سەرۆك وەزیرانی عیراق و سەرۆك كۆماری ئێران لە پەیوەندییەكی تەلەفۆنیدا پەیوەندییەكانی نێوان هەردوو وڵاتیان تاووتوێ كرد. (زیاتر…)\nخەڵك- وەزارەتی بەرگری عیراق، دەستگیركردنی داعشێكی مەترسیدار لە كەركوك ڕادەگەیەنێت و دەڵێت لە دەرەوەی وڵات گەڕاوەتەوە. (زیاتر…)


سەبارەت بە کاتی دەستپێکردنەوەی قەرزی بچووک ڕوونکردنەوە دەدرێت\nشادان قادر 01/10/2020 - 00:42 ئابووری/كوردستان\nگوتەبێژی وەزارەتی کار و کاروباری کۆمەڵایەتیی حکوومەتی هەرێمی کودستان رایدەگەیەنێت کە چاوەڕێی ڕەزامەندی ئەنجوومەنی وەزیران دەکەن بۆ دەستپێکردنەوەی قەرزی بچووک.\nئاریان ئەحمەد، بە (باسنیوز)ی ڕاگەیاند: "ئێمە ڕاپۆرتمان ئاڕاستەی ئەنجوومەنی وەزیران کردووە بەمەبەستی وەرگرتنەوەی ئەو قەرزانەی کە ماوە بۆ ئەوەی بەگەڕی بخەینەوە بۆ خزمەتی ئەو گەنجانەی کە پێویستیان بە قەرزی بچووکە و پشتگیری گەنجان و لاوان بکەین و کاریان بۆ دەستبەر بکەینەوە، بۆ ئەو مەبەستەش چاوەڕێی وەڵامی ئەنجوومەنی وەزیران دەکەین".\nئاماژەی بە ئەوەش کرد: "لە ماوەی ڕابردوودا بەهۆی بڵاوبوونەوەی پەتای کۆڕۆنا دەوامی بەشێک لە فەرمانگەکان وەستا و کاریگەری ڕاستەوخۆی کردە سەر کار و پڕۆژەکانی ئێمە و قەرزی بچووکیش یەکێک بوو لەو پڕۆژانەی کە بەهۆی کۆڕۆناوە دواکەوت، هەروەها بەهۆی قەیرانی داراییەوە نەتواندراوە ئەو پڕۆژانە دەستپێبکرێنەوە".\nگوتەبێژی وەزارەتی کار ڕاشگەیاند: "بڕی ئەو قەرزەی کە لە ڕابردوودا بە گەنجانمان داوە دیاریکراو نییە، کەمترینی لە دوو ملیۆنەوە دەستی پێکردووە و بە گوێرەی پڕۆژە و کارەکانیان تا 15 ملیۆن دینار دراوە بە گەنجان".


سوران عه‌لی خان: له باکور میلله‌تێک قڕ ده‌کرێ، هه‌ڵه‌بجه و ئه‌نفال دووباره ده‌بنه‌وه و هه‌ڵویستی پارته‌کان له ئاستی به‌رپرسیاره‌تی نه‌ته‌وه‌ییدا نییه\nبێگومان هه‌موو لایه‌ک دژ به شه‌ر و کاری تیرۆره له‌به‌ر ئه‌وه‌ی له ده‌رئه‌نجام هاووڵاتیانی سڤیل و بێگوناه زیانیان پێی ده‌که‌وێت.\nله کاتێکدا تورکیا له به‌رامبه‌ر دوو ته‌قینه‌وه‌دا شڵه‌ژاوه و ئه‌ردوگان داوای یه‌کێتیی و یه‌کرێزی ده‌کات بۆ جۆڵانه‌وه‌ی هه‌ستی ناسیونالیستی تورکه‌کان، هه‌رچه‌ند به ناو دژ به پارتی کرێکارانی کوردستانه، به‌ڵام وه‌کو باس ده‌کرێ به کردار دژ به گه‌لی کورده.\nکورد له به‌شه‌کانی تری کوردستان کاردانه‌وه‌یان چی بوه وه یاخود چیان کرد له‌و ده‌مه‌ی تانک و له‌شکه‌ری تورکیا شار و شارۆچکه‌کانی باکوریان ته‌خت و وێران کرد\nمامۆستا سۆران عەلی خان نووسەر، رووناکبیر و جێگری پێشووێ مەڵبەندی 8 خانەقینی ێ. ن. ك لە هەڤپەیڤینێکدا لەگەڵ بەشی کوردی دەنگی ئەمەریکا دەڵێت" راسته ئێستاکه سیاسه‌تی ژینوساێد له کوردستانی تورکیا پیاده ده‌کرێت و جیهانی ده‌ره‌وه‌ش له به‌رامبه‌ر ئه‌و کرداراندا بێده‌نگن، جه‌ماوه‌ری کورد هاۆسۆزی و دڵسۆزیه‌کی زۆری هه‌یه به‌رامبه‌ر به خه‌ڵکی کوردستانی باکور، له به‌شه‌کانی تری کوردستانیش گرفتاری کێشه ناوخۆیه‌کانی خۆیاندان وه له لایه‌کی تره‌وه به تاێبه‌ت له باشور هۆکاری بازرگانیه و هه‌ندێ له حیزبه‌کان ئه‌ونده له‌گه‌ڵ تورکیادا تێکه‌ڵ به بازرگانی بوون ناچار بوون که له هه‌ڵویسته نیشتمانیه‌کاندا پاشه‌کشه بکه‌ن وه نه‌وێرن و نه‌توانن هه‌ڵوێستی نیشتمانی ونه‌ته‌وه‌یی خۆیان بۆ پشتیوانی خۆیان له خۆشک و براکانیان له باکور ده‌رببرن".\nمامۆستا سۆران هه‌ر وه‌ها ده‌ڵێت" هه‌ستی نه‌ته‌وایه‌تی له باشور نه‌چوه‌ته خواره‌وه، دانه‌به‌زیه‌وه، سیاسه‌تی حیزبه‌کان، سیاسه‌تێکی نا نه‌ته‌وه‌ییه تا راده‌یه‌ک، سیاسه‌تێکه له ئاستی به‌رپرسیاره‌تی نه‌ته‌وه‌ییدا نییه، کۆمه‌ڵێک به‌رژه‌وه‌ندی تاێبه‌ت، کۆمه‌ڵیک به‌رژه‌وه‌ندی بازرگانی واێکردووه زۆریان نه‌توانن هه‌ڵوێست ده‌رببڕن".\nمامۆستا سۆران ده‌شڵێت" گله‌یی ته‌نها له کورد نییه، UN بۆ بێده‌نگه ئه‌منستی، مافه‌کانی مرۆڤ بۆ بێده‌نگن، پارته‌کانی سه‌وزی ئه‌وروپا بۆ بێده‌نگن"


دەرفەتى ڕاهێنان لە ولایەتە یەکگرتوەکانى ئەمریکا به مامۆستایان و توێژەران و خوێندکاران ده‌درێت\n2018-01-25 [03:10 AM]\nوەزارەتى خوێندنى باڵا و توێژینەوەى زانستى له راگه‌یه‌نراوێكدا كه وێنه‌یه‌كی بۆ ئاژانسی هه‌واڵی زاگرۆس نێردراوه، تێیدا سەرجەم مامۆستایان و توێژەران و خوێندکاران لە زانکۆکانى کوردستان و ناوەندەکانى خوێندن ئاگادار دەکات کە بەرنامەى (فۆلبرایت) تایبەت بە دەرفەتی ڕاهێنان لە ویلایەتە یەکگرتووەکانی ئەمەریکا بۆ ماوەی شەش هەفتە دەستیپێکرد.\nناوەڕۆکى پرۆگرامەکە بریتیە لە دەستنیشانکردنى مامۆستا و توێژەرە نێودەوڵەتیە سەرکەوتوەکان و، پاشان ڕەخساندنى سەردانێک بۆ ویلایەتەکگرتوەکانى ئەمریکا بۆ ماوەى شەش هەفتە، تێیدا بەشدارى لە سمینار و وۆرکشۆپى ئەکادیمى تایبەت بەپەرپێدانى پیشەیى دەکات، کە لەلایەن زانکۆیى خانەخوێ ڕێکدەخرێ، هەروەک بەزانست و زانیاری و ئەزمونەکانیان هاوبەشى لەگەڵ مامۆستایان و خوێندکاران لە زانکۆکان و قوتابخانە ئامادەییە خۆجێیەکان دەکەن، هەربۆیە مامۆستایان لەسەر بنەماى ئەزمون و شارەزایى ڕاهێنانى ئەکادیمى و سەرکردایەتى و ئەزمونى پیشەیى دەستنیشان دەکرێن.\n· کۆمەڵەى یەکەم: بریتیە لە مامۆستایان کەلەلایەن فۆلبرایت لە کۆتاییەکانى مانگى یەکى ساڵى ٢٠١٩ دەست پێدەکات.\n· کۆمەڵەى دوەم: بریتین لە مامۆستایان کەلەلایەن فۆلبرایت لە ناوەڕاستى مانگى نۆیى ساڵى ٢٠١٩ دەست پێدەکات.\n1. پێویستە پیشکەشکار ئێراقى بێت و دانیشتوى ئێراق بێ\n2. هەڵگرى بڕوانامەى بەکالۆریۆس و هاوشێوەکانى بێ.\n3. بەلاى کەم پێنچ ساڵ خزمەتى لە بوارى بوارەکەى خۆیى هەبێت و ئەزمونى وانەوتنەوەى هەبێ.\n4. پیویستە زمانى ئینگلیزى بزانێ، یان بەلایەنى کەم نمرەى (٤٥٠) کەمترى لە تاقیکردنەوەى تۆفڵ و هاوشێوەکانى نەبێ\n5. پێویستە پیشکەشکار توانایەکى زۆر و بەبەڵگە و دۆکیۆمێنت بیسەلمێنت کە تواناى سەرکردایەتى لە قوتابخانەکان و ناوەندەکانى خوێندنى هەیە.\n1. بەشێوەى ئۆنلاین دەبێت و، خوازیار دەتوانێ لە ڕێگەى ئەم بەستەرە (oas.irex.org/fulbrighttea) داواکارى پێشکەش بکات، بۆ ئەوانەشى کە دەستیان بەئینتەرنێت ناگات دەتوانن بەهۆى دابەزاندنى فایلى تایبەت بەو بەرنامەیە لەهەمان وێبسایت و دواى پڕکردنەوەى فۆرمەکە دەتوانن بۆ ئەم ئیمەیلەى (FulbrightIraq@state.gov) ڕەوانە بکەن و داواکارى پێشکەش بکەن.\n2. دواین کات بۆ پیشکەشکردن ڕێکەوتى (١٥/٢/٢٠١٨)یە.\nپرۆگرامى (Fulbright TEA) بۆ دەسکەوت و داهێنانى زانستى کە لەلایەن نوسینگەى کاروبارى زانستى و ڕوناکبیرى وەزارەتى دەرەوەى ئەمریکا سەرپەرشتى دەکرێ، ئەم پرۆگرامە لە ساڵى (١٩٤٦)جێبەجێ دەکرێ، ئەوەش دواى ئەوەى (ولیام فۆلبرایت) سیناتۆرى پێشوترى ئەمریکا لەوکاتەدا پڕۆژە یاسایەکى تایبەت بەو بوارەى پێشکەشکرد و، دواتریش پەسندکرا. بەپێى ئەو یاسایە فۆلبرایت گرانتێک پێشکەش بەخوێندکاران و توێژەران و مامۆستایانى داهێنەر لە دەرەوەى ویلایەتەکگرتوەکانى ئەمریکا دەکات بۆ خوێندن و توێژینەوە و چۆنیەتى وانەوتنەوە لە ئەمریکا، ئەم پڕۆگرامە لەوەتەى دامەزراوە لە ساڵى (١٩٤٦) تا ئێستا زیاتر لە (٣٧٠،٠٠٠) هەزار کەس لەسەرتاسەرى جیهان لێى سودمەند بوون.\nبۆ زانیارى زیاتر و ناوەڕۆکى پرۆگرامەکە و چۆنیەتى پێشکەشکردن و بەدەستهێنانى زانیارى زیاتر تکایە کلیک لێرە (Fulbright TEA) بکە..\nئەم هەواڵە 2329جار خوێندراوەتەوە


:: AM:09:38:14/09/2018 \nله ناو كۆڵان و ماڵه‌كانی گه‌ڕه‌كی گردی سه‌رچنار له سلێمانی به‌رانبه‌ر ڕادیۆی ناوخۆ، دووكانێك كه مۆڵه‌ته‌كه‌ی بۆ دابه‌شكردنی خۆراك وه‌رگیراوه، كاری ئاسنگه‌ری ده‌كات و ماڵه‌كانی ده‌وروبه‌ری هه‌راسان كردووه. ئه‌ندامێكی ئه‌نجوومه‌نی پارێزگا ده‌ڵێت، یه‌كێتی پشتگیریی ئه‌و ئاسنگه‌ره ده‌كات و خاوه‌نی دووكانه‌كه‌ش مه‌رجی بۆ شاره‌وانی داناوه و ده‌ڵێ، "هه‌ر كاتێك زه‌ویی پێ بدرێت چۆڵی ده‌كات".\nهاووڵاتییه‌كی ئه‌و گه‌ڕه‌كه كه نه‌یویست ناوی ئاشكرا بكرێ، به‌هۆی ئه‌وه‌ی خۆی پێی وایه به‌رپرس له‌ناو ئه‌و كێشه‌یه‌دا هه‌ن و ترسی له گیانی هه‌یه، ورده‌كاری كێشه‌كه‌ی به"وشه"ی روون كرده‌وه به‌وه‌ی "له گه‌ڕه‌كه‌كه‌مان دووكانه‌كان خۆیان زێده‌ڕۆن و پێویسته بڕووخێنرێن، به‌ڵام نه‌ڕووخێنراون، بۆیه دووكانێك مۆڵه‌تی بایه‌عی هه‌یه، به‌ڵام كاری ئاسنگه‌ری تێدا ده‌كرێت و به‌هۆیه‌وه ئێمه ژیانمان نه‌ماوه".\nبه‌گوته‌ی ئه‌و هاووڵاتییه "جاری وا هه‌یه به ڕۆژانی هه‌ینی كار ده‌كه‌ن، به‌یانیان له سه‌عات شه‌شه‌وه ئه‌و شوێنه ده‌كه‌نه‌وه، تا ئێواره و ته‌نانه‌ت هه‌ندێك جار به شه‌ویش كار ده‌كه‌ن و ژیانی خه‌ڵكیان تاڵ كردووه".\nسروشتی كاری ئاسنگه‌ری وایه كه هه‌م كه‌ره‌سته‌كانی و هه‌م ئه‌و ئامێرانه‌ی تێیدا به‌كار دێن، ده‌نگیان گه‌وره‌یه.\nله‌باره‌ی ئه‌وه‌ی بۆچی سكاڵا تۆمار ناكه‌ن، هاووڵاتییه‌كه گوتی، "چه‌ندان جار سكاڵامان كرد و هاوارمان لێ هه‌ستاوه، به‌ڵام ئه‌و دووكانداره له‌ناو یه‌كێتی پشتیوانی ده‌كرێت، هه‌ر كه‌س و لایه‌نێكی حكوومی ڕۆیشتبێت و داوای داخستنی كردبێت، وه‌ڵامه‌كه‌ی ئه‌وه بووه كه كه‌س بۆی نییه ئه‌و شوێنه دابخات، یه‌ك جاریش لیژنه هات و دایخست، به‌ڵام كابرا قوفڵه‌ی شكاند و شوێنه‌كه‌ی كرده‌وه، ئیتر له‌وكاته‌وه كه‌س نه‌چووه به‌لایه‌وه".\n"قایمقام ده‌چێت سه‌وزه‌فرۆش و ده‌ستگێڕ ده‌گوازێته‌وه و ده‌سه‌ڵاتی هه‌یه به‌سه‌ریاندا، بۆ ده‌سه‌ڵاتی به‌سه‌ر ئه‌و كه‌سانه‌دا نییه له‌و دووكانه، ئه‌وه‌ش دیاره هی ئه‌وه‌یه یه‌كێتی پشتگیریی ئه‌و ئاسنگه‌ره ده‌كات" هاووڵاتییه‌كه وای گوت.\nوه‌ستا داود ره‌حیم خاوه‌نی دووكانی ئاسنگه‌رییه‌كه‌یه، به"وشه"ی ڕاگه‌یاند، "كاتی خۆی شاره‌وانی هاوكاری هه‌موو ئه‌و ئاسنگه‌رانه‌ی كرد كه كاریان ده‌كرد و زه‌ویی پێ دان و گوازرانه‌وه بۆ ناوشار، به‌ڵام من هیچ سوودمه‌ند نه‌بووم له وه‌رگرتنی زه‌وی و شاره‌وانی هاوكاری نه‌كردووم".\nئه‌و ئاسنگه‌ره روونی كرده‌وه كه ماوه‌ی 25 ساڵه ئه‌و كاره ده‌كات و پێنج ماڵ له‌سه‌ر ئه‌و كاره ده‌ژین، هیچ كه‌س و لایه‌نێكیش پشتگیریی ناكات. ئاماژه‌ی دا "ئێمه ته‌نیا كاری خۆمان ده‌كه‌ین، بژێوی دابین ده‌كه‌ین و له ڕێی "وشه"وه داواكارم لایه‌نه پێوه‌ندیداره‌كانی شاره‌وانی به‌ده‌م كێشه‌ی ئێمه‌وه بێن، خۆئه‌گه‌ر سبه‌ی شاره‌وانی زه‌وی به ئێمه بدات، ده‌ستبه‌جێ ئه‌و شوێنه به‌جێ ده‌هڵێن و ده‌رده‌چین له‌ناو ماڵه‌كان، چونكه خۆشمان ئاسووده نین كه له‌ناو ماڵاندا كار ده‌كه‌ین، دووكانه‌كانیش موڵكی شاره‌وانین."\nبه‌رزان شێخ محه‌مه‌د ئه‌ندامی ئه‌نجوومه‌نی پارێزگای سلێمانی له فراكسیۆنی گۆڕان، به"وشه"ی ڕاگه‌یاند، چه‌ند هاووڵاتییه‌كی گه‌ڕه‌كی گردی سه‌رچنار كه ئه‌و دووكانه ئاسنگه‌رییه لێیانه‌وه نزیكه و هه‌راسانی كردوون، هاتوونه‌ته ئه‌نجوومه‌ن و سكاڵایان كردووه، چونكه به‌پێی یاسا نابێ دووكانی ئاسنگه‌ری له‌ناو شار و به‌تایبه‌تیش له شوێنی نیشته‌جێبوونی هاووڵاتییان بێت، هه‌موویان زه‌وییان پێ دراوه و گواستراونه‌ته‌وه بۆ ده‌ره‌وه‌ی شار.\nئه‌و ده‌ڵێت "وه‌ك ئه‌نجوومه‌ن ئه‌و كه‌سه‌مان بانگهێشتی ئه‌نجوومه‌ن كرد، داوامان كرد مۆڵه‌ته‌كه‌ی له‌گه‌ڵ خۆی بهێنێت، به‌ڵام نه‌یهێنابوو، دوای به‌دواداچوون ده‌ركه‌وت ئه‌و دووكانه مۆڵه‌تی دابه‌شكردنی خۆراكی وه‌رگرتووه، بۆیه یاداشتمان دایه سه‌رۆكی ئه‌نجوومه‌ن و سه‌ردانی شوێنه‌كه‌مان كرد كه له‌ناو ماڵه‌كاندایه."\nددانی به‌وه‌یشدا نا كه "له ئاستی مه‌كته‌بی سیاسی و وه‌كیل وه‌زیر و ته‌نانه‌ت قایمقام و مه‌ڵبه‌ند و سه‌رۆكی ئه‌نجوومه‌نیش پشتگیریی ئه‌و ئاسنگه‌ره ده‌كه‌ن".\nوه‌ك ئه‌م ئه‌ندامه‌ی ئه‌نجوومه‌نی پارێزگا ئاماژه‌ی پێ كرد، پێشتریش لیژنه‌ی قایمقام ئه‌و دووكانه‌ی داخستووه، به‌ڵام ئه‌و دووكانداره چونكه پشتیوانی هه‌یه، ڕۆیشتووه قوفڵه‌كه‌ی قایمقامیه‌تی شكاندووه و دووكانه‌كه‌ی كردووه‌ته‌وه و گوتوویه‌تی، كه‌س ناتوانێ ئه‌م دووكانه دابخات.\nله به‌رانبه‌ردا ئاوات عه‌لی قایمقامی سلێمانی، به"وشه"ی ڕاگه‌یاند، پێدانی مۆڵه‌ت به ئاسنگه‌ر له‌لایه‌ن شاره‌وانییه‌وه ده‌بێت، ئه‌وان ئاگاداری ئه‌و بابه‌ته‌ن، بۆیه ده‌بێ شاره‌وانی شوێن بۆ ئه‌و خاوه‌ن پیشانه دابین بكات بۆ ئه‌وه‌ی بگوازرێنه‌وه ده‌ره‌وه‌ی شار.\nئالان كه‌مال به‌ڕێوه‌به‌ری شاره‌وانیی ڕۆژئاوای سلێمانی، بۆ "وشه"ی روون كرده‌وه، "مۆڵه‌تی ئاسنگه‌ری له‌ناو كۆڵان و شوێنه گشتییه‌كان ناده‌ین به هیچ كه‌سێك، له گه‌ڕه‌كی سه‌رچنار چه‌ند دووكانێكی ئاسنگه‌ری هه‌ن و ئاگادار كراونه‌ته‌وه كه شوێنه‌كه چۆڵ بكه‌ن".\nكه‌مال دووپاتی كرده‌وه كه "ئه‌و دووكانانه كاتی ئاگاداركردنه‌وه‌كه‌یان به‌ره‌و ته‌واوبوون ده‌چێت و ئه‌گه‌ر نه‌یگوازنه‌وه، داده‌خرێن".\nئه‌م لێدوانه له كاتێكدایه كه به‌رپرسانی تری شاره‌كه له لێدوانه‌كانیاندا له هه‌مان راپۆرت ددانیان به‌وه‌دا ناوه كه ئه‌و دووكانه پێشتر داخراوه، به‌ڵام ئاسنگه‌ره‌كه قوفڵه‌كه‌ی شكاندووه.


سورة Sura العلق Al-Alaq\nآية Aya 13\nأَرَأَيْتَ إِن كَذَّبَ وَتَوَلَّىٰ (13) أَلَمْ يَعْلَم بِأَنَّ اللَّهَ يَرَىٰ (14) كَلَّا لَئِن لَّمْ يَنتَهِ لَنَسْفَعًا بِالنَّاصِيَةِ (15) نَاصِيَةٍ كَاذِبَةٍ خَاطِئَةٍ (16) فَلْيَدْعُ نَادِيَهُ (17) سَنَدْعُ الزَّبَانِيَةَ (18) كَلَّا لَا تُطِعْهُ وَاسْجُدْ وَاقْتَرِب ۩ (19)\nإِنَّا أَنزَلْنَاهُ فِي لَيْلَةِ الْقَدْرِ (1) وَمَا أَدْرَاكَ مَا لَيْلَةُ الْقَدْرِ (2) لَيْلَةُ الْقَدْرِ خَيْرٌ مِّنْ أَلْفِ شَهْرٍ (3) تَنَزَّلُ الْمَلَائِكَةُ وَالرُّوحُ فِيهَا بِإِذْنِ رَبِّهِم مِّن كُلِّ أَمْرٍ (4) سَلَامٌ هِيَ حَتَّىٰ مَطْلَعِ الْفَجْرِ (5)\nلَمْ يَكُنِ الَّذِينَ كَفَرُوا مِنْ أَهْلِ الْكِتَابِ وَالْمُشْرِكِينَ مُنفَكِّينَ حَتَّىٰ تَأْتِيَهُمُ الْبَيِّنَةُ (1) رَسُولٌ مِّنَ اللَّهِ يَتْلُو صُحُفًا مُّطَهَّرَةً (2) فِيهَا كُتُبٌ قَيِّمَةٌ (3) وَمَا تَفَرَّقَ الَّذِينَ أُوتُوا الْكِتَابَ إِلَّا مِن بَعْدِ مَا جَاءَتْهُمُ الْبَيِّنَةُ (4) وَمَا أُمِرُوا إِلَّا لِيَعْبُدُوا اللَّهَ مُخْلِصِينَ لَهُ الدِّينَ حُنَفَاءَ وَيُقِيمُوا الصَّلَاةَ وَيُؤْتُوا الزَّكَاةَ ۚ وَذَٰلِكَ دِينُ الْقَيِّمَةِ (5)\nالصفحة Page 598\n(13) ئه‌ی ئه‌گه‌ر (کابرای خوانه‌ناس) به‌رنامه‌ی خوا به‌درۆ بزانێت و پشتی تێ بکات.\n(14) ئایا نه‌یزانیووه که خوا ده‌یبینێت و ئاگای (له گوفتارو کرداریه‌تی)؟!\n(15) نه‌خێر.. سوێند به‌خوا ئه‌گه‌ر کۆڵ نه‌دات و کۆتایی (به دوژمنکاری نه‌هێنێت)، ئێمه پێشه سه‌ری ده‌گرین (بۆ دۆزه‌خ کێشی ده‌که‌ین).\n(16) ئه‌و پێشه سه‌ره درۆزنه تاوانکاره (پێشه سه‌ر: جێگه‌ی بیر کردنه‌وه‌و تێفکرانه).\n(17) ئینجا وازی لێبهێنه، با هاوه‌ڵ و هاوبیرو باوه‌ڕانی بانگ بکات و (کۆیان بکاته‌وه بۆ دژایه‌تی ئیمانداران).\n(18) ئێمه‌ش فریشته‌کانی کاربه‌ده‌ستی دۆزه‌خی بۆ بانگ ده‌که‌ین (تا تۆڵه‌ی لێ بسێنن و له دۆزه‌خ توندی بکه‌ن).\n(19) نه‌خێر به‌گوێی ئه‌و جۆره که‌سانه مه‌که، تۆ هه‌ر سه‌رگه‌رمی نوێژو سوژده ببه‌و به به‌ندایه‌تی خۆت له په‌روه‌ردگارت نزیك بکه‌ره‌وه.\n(1) ئێمه به‌ڕاستی قورئانمان دابه‌زاندۆته خواره‌وه له شه‌وێکی به‌فه‌ڕو ڕێزداردا.\n(2) جا تۆ چووزانی شه‌وی به‌فه‌ڕ کامه‌یه‌و چ خێرو به‌ره‌که‌تێکه.\n(3) شه‌وی قه‌دری به‌ڕێز له هه‌زار مانگ ڕێزدارو خێردارتره (واته پاداشتی عیباده‌ت و خواپه‌رستی ئه‌و شه‌وه بێ سنووره).\n(4) له‌و شه‌وه‌دا فریشته‌کان که جوبره‌ئیلیشیان له‌گه‌ڵدایه، داده‌به‌زن له‌سه‌ر ڕووخسه‌ت و مۆڵه‌تی په‌روه‌ردگاریان، به‌جۆره‌ها فرمان و کار (به‌تایبه‌ت بۆ سه‌ردانی خواپه‌رستان، بۆ سه‌ردانی مزگه‌وته‌کان، بۆ گوێگرتن له قورئان و... هتد).\n(5) ئه‌و شه‌وه ئاسووده‌یی و ئاشتی و هێمنی و ڕه‌حمه‌ت و میهره‌بانیه، هه‌تا کاتی به‌ره‌به‌یان. پێغه‌مبه‌ر صلی الله علیه وسلم فه‌رموویه‌تی: (من قام لیلة القدر ایمانا واحتسبا غفر له ما تقدم من زنبه). واته: ئه‌وه‌ی شه‌وی قه‌در به‌خواپه‌رستی و یادی خوا بباته سه‌ر به ئیمان و باوه‌ڕی دامه‌زراوو به‌ته‌مابوونی پاداشت و ڕه‌حمه‌ت، خوای گه‌وره له هه‌موو گوناهانی ڕابردووی خۆش ده‌بێت. (بوخاری و موسلیم) ڕیوایه‌تیان کردووه.\n(1) ئه‌وانه‌ی بێ باوه‌ڕ بوون له خاوه‌نی کتێبه‌کان له‌گه‌ڵ موشریك و هاوه‌ڵگه‌ران، وازیان له بیرو باوه‌ڕی خۆیان هێنا، هه‌تا به‌ڵگه‌و نیشانه‌ی ڕوون و ئاشکرایان بۆ نه‌هات (ده‌رباره‌ی دواهه‌مین پێغه‌مبه‌ر).\n(2) (ئه‌ویش) پێغه‌مبه‌رێکه له‌لایه‌ن خواوه کتێب و نامه‌ی پاك و بێگه‌ردیان به‌سه‌ردا ده‌خوێنێته‌وه (که قورئانه).\n(3) چه‌نده‌ها په‌یامی پڕ له ڕێنموویی به نرخی له توێدا هه‌یه.\n(4) جا خاوه‌ن کتێبه‌کان ده‌سته ده‌سته‌و پارچه پارچه نه‌بوون، دوای ئه‌وه نه‌بێت که به‌ڵگه‌و نیشانه‌ی ئاشکرایان بۆ هات (ده‌رباره‌ی پێغه‌مبه‌رو قورئان).\n(5) فه‌رمانیشیان پێنه‌درابوو جگه به‌وه‌ی که خواپه‌رستی بکه‌ن و به‌پاکی و دڵسۆزی و ملکه‌چی فه‌رمانبه‌رداری ئاین و به‌رنامه‌که بن و لابده‌ن له هه‌موو ئایینێك و ته‌نها پابه‌ندی ئایینی ئیسلام بن، نوێژیش به‌ڕێك و پێکی ئه‌نجام بده‌ن، زه‌کاتیش له ماڵ و سامانیان ده‌ربکه‌ن، ئه‌وه‌یه ئاینی نامه ڕاست و به‌نرخه‌کانی خوا.


پەیامەکانی کۆبوونەوەی دراوسێکانی عیراق لە بەغدا\nپێرێ سەرۆکی پەرلەمانەکانی دەوڵەتانی دراوسێی عیراق لە بەغدا کۆبوونەوە، ھەندێ مەسەلەیان تاوتوێ کرد و بەیاننامەیەکی ھاوبەشیان دەرکرد. دەستەواژەی دەوڵەتانی دراوسێی عیراق لە پەیوەندیی نێودەوڵەتیدا دەستەواژەیەکی تازەیە و مێژووی بۆ پاش رووخانی رژێمی پێشوو دەگەڕێتەوە. پێشتریش پەرلەمانەکانی دراوسێی عیراق لە ساڵی ٢٠١٠ لە عەممانی پایتەختی ئوردون کۆبوونەتەوە و مەسەلەی ناسەقامگیریی عیراقیان تاوتوێ کردووە. بەڵام ئەمجارە لە بەغدا، لە سایەی سەقامگیریدا، کۆبوونەوە.\nناونیشانی ((سەقامگیری و پەرەپێدان)) کە بەغدا بۆ کۆبوونەوەکەی ھەڵبژاردبوو، ئامانجی کۆبوونەوەکەی پێکاوە و پەیامەکەشی بە دراوسێکانی عیراق گەیاندووە کە عیراق سەقامگیرە و بەرەو پەرەپێدان ھەنگاو دەنێ. بەڵام ئەمە تاکە پەیامی کۆبوونەوەکە نییە. کۆبوونەوەکە لانی کەم سێ پەیامی تری ھەیە. یەکەمیان ئەوەیە کە عیراق دەتوانێ کۆکەرەوەی لایەنە ناکۆکەکان بێ و لە ھەمان کاتیشدا دۆستایەتی ھەمووان بکات. لە راستیشدا ئەوانەی کە لە کۆبوونەوەکەی بەغدا ئامادەبوون، کۆمەڵێک دەوڵەتن کە ناکۆکی دژواریان لەگەڵ یەکتریدا ھەیە و ھیچ ئاماژەیەکیش بۆ نزیکبوونەوەی ئاشتبوونەوەیان نییە. ھەر لەم سەروبەندەدا ئێران و سعودیە، تورکیا و سعودیە، سوریا و تورکیا بە ئاشکرا گرژی بەسەر پەیوەندییەکانیاندا زاڵە، سەرباری سارد و سڕی ئەم دواییەی پەیوەندییەکانی نێوان سعودیە و ئوردون. بەشداری نەکردنی سەرۆکی پەرلەمانی ئێران عەلی لاریجانی ھیچ لە مەسەلەکە ناگۆڕێ، چونکە ئێران نوێنەری لە کۆبوونەوەکەدا ھەبوو. کۆکردنەوەی ئەم ھەموو دژانە، خۆی لەخۆیدا سەرکەوتنێکی گەورەیە بۆ دیپلۆماسییەتی عیراق. پەیامی دووەم ئەوەیە کە بەشداریی ھەموو دراوسێکانی عیراق لە کۆبوونەوەکەدا، نیشانەی ئەوەیە کە ھیچ کامیان نایەوێ عیراق بۆ ئەوانی تر بەجێبێڵێ و سوورە لەسەر پەرەپێدانی پەیوەندییەکانی لەگەڵ بەغدا. پەیامی سێیەم ئەوەیە کە عیراق خەریکە رۆڵی جارانی بەدەست دێنێتەوە و لایەنە بەشداربووەکانیش پێشوازی لە عیراقێکی سەقامگیر دەکەن و ئامادەن ببن بە مایەی پتەوکردنی سەقامگیرییەکەی.\nبەیاننامەی کۆتایی کۆبوونەوەکە کورت و بێ درێژدادڕی بوو، تێیدا بە روونی جەخت کراوەتە سەر گرنگیی((یەکپارچەیی عیراق)) و پشتیوانی کردن لە((یەکپارچەیی خاکەکەی)). ئەگەر بەو چاوە سەیری دەستەواژە بەکارھێنراوەکانی ناو بەیاننامەکە نەکەین کە دەستەواژەی کلاسیکین و لە بۆنەکاندا بە شێوەیەکی ئۆتۆماتیکی دەوترێنەوە، دەشێ شتێکی وا لەو دەستەواژانە ھەڵکڕێنین کە دراوسێکانی عیراق دەرگای بیرکردنەوە لە پارچە پارچە کردنی عیراق بە یەکجارەکی دادەخەن و دژی ھەر ھەوڵێکن بۆ بەدیھێنانی ئەم ئامانجە. دەشێ پەیامەکە رێک بۆ کورد بێ، ھەروەھا دەشێ بۆ ھەندێ لایەنی ناو شیعە و ناو سوننەش بێ. ھەرچەند لە ھەموو کۆبوونەوەکانی لەمەوبەر ھەر جەختکراوەتە سەر یەکپارچەیی خاکی عیراق، بەڵام ئەمە یەکەم جارە دراوسێکانی عیراق لە بەغداوە ئەم ھەڵوێستە پشت راست دەکەنەوە، نەک لە تاران و ئەنکەرە و عەممانەوە.\nکۆبوونەوەکە لە ھەلومەرجێکدا بەستراوە کە تێیدا زۆربەی دەوڵەتانی ناوچەکە نیگەرانی دایگرتوون، چونکە واشنتن لە کەناڵی جیاجیاوە ئەو پەیامەی گەیاندووە کە کاتی راگەیاندنی ناواخنی ((گرێبەستی سەدە)) نزیکبۆتەوە.\nئەم پرۆژەیە کە واشنتن کار بۆ تێپەڕاندنی دەکا، ئەگەر رەزامەندیی لایەنە سەرەکییەکانی لەسەر نەبێ، زۆر ئەستەمە سەرکەوتوو بێ. ئاڵۆزیی پرۆژەکە لەوەدایە کە نیازی نییە قودسی رۆژھەڵات بداتەوە بە فەلەستینییەکان و جۆلان دەکاتە بەشێکی جیانەکراوەی ئیسرائیل و چارەنووسێکی لێڵ بۆ فەلەستینیەکان دیاری دەکات کە تێیدا دەبێ رازی بن بە یەکگرتنەوە لەگەڵ ئوردون یان بە دەوڵەتێکی بچووکی بێ بەھا. ھەرچەند کۆبوونەوەکەی بەغدا نەچۆتە سەر تاوتوێ کردنی ئەم پرۆژەیە، بەڵام تارمایی ئەم پرۆژەیە، چ باس بکرێ و چ باس نەکرێ، لە ھەموو کۆبوونەوەکاندا دەبینرێ. لانی کەم دوو لەو دەوڵەتانەی کە بەشدار بوون لە کۆبوونەوەکەی بەغدا، واتە ھەر یەک لە سوریا و ئوردون، پرۆژەکە راستەوخۆ دەیانگرێتەوە، یەکەمیان بە ھۆی بەرزاییەکانی جۆلانەوە و دووەمیان بە ھۆی تێکھەڵکێشبوونی لەگەڵ مەسەلەی فەلەستین. لەو لاشەوە باس لەوە دەکرێ کە سعودیە رۆڵێکی لە پرۆژەکەدا بۆ دیاری کراوە، بە تایبەتی کە پرۆژەکە بەبێ رەزامەندیی سعودیە، مەحاڵە سەرکەوتوو بێ.\nلە سۆنگەی پێشھاتە سیاسییەکانی ئایندەوە، ناوچەکە پێویستی بە ئەکتیڤ کردنی رۆڵی عیراقە کە ٢٩ ساڵە ھیچ رۆڵێکی کاریگەری لە ناوچەکەدا نەگێڕاوە. عیراق خۆیشی مەبەستێتی رۆڵی ئەکتیڤی خۆی بە دەست بھێنێتەوە و نایەوێ لەوە زیاتر لە پەراوێزی رووداوەکاندا بێ. ئەمەش بەبێ سەقامگیری لە ناوخۆدا و بەبێ پەرەپێدانی ھاوسەنگی و ھاوکاری کردنی دەوروبەری خۆی نایەتە دی.\nهۆکارە گرنگەکانی دروستبوونی لۆد لە شەقامەکانی شاری...\nکاروان محمد صدیق\nپاكێجه‌كه‌تان جوانه به‌ڕێز…....\nنرخی ئەم بەیانییەی دراوەکان و نەوت\nخشتەو کاتی یاریەکانی ھەفتەی پێنجەمی سێریا ئا


کوردیپێدیا - بانگەوازێک بۆ هەموو هاوبیران و هاوڕێیان و دڵسۆزان و لایەنه پێوەندیدارەکان\n📝 بانگەوازێک بۆ هەموو هاوبیران و هاوڕێیان و دڵسۆزان و لایەنه پێوەندیدارەکان | پۆل: بەڵگەنامەکان | زمانی بابەت: 🏳 کوردیی ناوەڕاست\nبانگەوازێک بۆ هەموو هاوبیران و هاوڕێیان و دڵسۆزان و لایەنه پێوەندیدارەکان\nوەک هەموومان ئاگادارين، رەوتی ئيسلاميی سياسی، که دروستکراو و بەکرێگيراوی دوژمنانی کورد و داگيرکەرانی کوردستانن، ئەمڕۆ لە جاران زۆر چالاکتر و لە رووی جەماوەر و پارەداری و پشتيوانييەوە بەهێزتر و بەدەسەڵاتترن، خاوەنی چەندين کەناڵی تيڤی و راديۆ و گۆڤار و رۆژنامە و پێگەی ئەلەکترۆنين، بە زەبری پارەبەخشينەوە و بەهۆی راگەياندنە سۆزئامێز و چەواشەکارييەکانيانەوە، توانيويانە دۆستی و لايەنگريی جەماوەرێکی بەرفراوانی خەڵکی هەژار و بێکار و کرێچی و دانيشتوانی گوندنشين و شارۆچکەکانی کوردستان بەلای خۆياندا رابکێشن . زۆربەی زۆری مەلا و بانگخواز و مامۆستا ئايينييەکان و فەقێ و شێخ و دەروێش و نووشتەچی و جادووگەرەکانی کوردستانيان بە پارە کڕيوە و ئێستا زۆربەی زۆريان سەر بەوانن و بۆ ئيسلاميی سياسييەکان کار دەکەن و لە خزمەتی رەوتی ئيسلاميی سیاسيدان. ئێستا لە باشووری کوردستاندا، بە ئاماری وەزارەتی ئەوقاف، 5508 مزگەوت و زۆتر لە دوو هەزار حوجرە و تەکيە و خانەقا و خوێندنگەی جۆراوجۆری ئيسلامی هەيە. ئەمانە هەموويان ژێربەژێر کار بۆ ئيسلامچێتی و ئيخوانچێتی و وەهابيزم و سەلەفيزم و داعشيزم دەکەن، زۆربەی زۆريان هاوسۆزی لەشکری تێرۆريستی داعشن و خەوی گەورەيان دروستکردنەوەی دەوڵەتی خيلافەتی ئيسلامييە، ئه و باند و گروپە ئيسلامييە سياسييانه، هەموويان مانگانە پارە و بوودجەی زۆر و موفت لە دەسەڵاتی کوردی وەردەگرن و جگە لەمە، سەرچاوەی ديکەيشيان زۆرە، خاوەنی چەندين کەناڵی پشتيوانی و کۆمەک و هاوکاريی ماددی و مانەوين، خاوەنی پشتيوانيی دەوڵەتانی تورکيا و ئێران و عێراق و سوريا و سعوودييە و قەتەر و گەلێک کۆڕ و کۆمەڵ و رێکخراوی ئيسلاميی نێودەڵەتين. بەردەوام هاوکاری و کۆمەکيان پێدەکرێت و پارەيەکی زۆريان بەسەردا رژاندوون، ئەمانيش ئه و پارەيە بۆ گەوجاندن و دواخستنی کۆمەڵگە و بە ئيسلامکردنی کوردستان و بەعەرەبکردبنی کورد بەکار دە هێنن. بەرامبەر هەموو ئەم هەوڵ و چالاکييە بەربڵاوانەی ئيسلامييە سياسييەکان، هيچ بەرهەڵستييەک و بەربەستێکی نەتەوەپەروەر و نيشتمانپەروەری بەهێز و رەوتێکی نەتەوەيی کوردی و کوردستانی بوونی نييە و دەسەڵاتی کورديش هەموو کۆمەک و پشتيوانی ئاسان کارييهک بۆ ئيسلامييە سياسييەکان دەکەن و به هيچ شێوەیەک ناوێرن و ناتوانن لێپرسينەوە لە هيچ مەلايەک و بانگخاوزێک و مامۆستايەکی ئايينی بکەن کە رۆژانە لە وتار و گفتارەکانياندا بيروباوەڕی توندڕەوی و توندوتيژانەی سەلەفيزم و وەهابيزم و تێرۆريزم و داعشيزم و ئيخوانچێتی و تەعريبچێتی بڵاو دەکەنەوە. لەسەر سەکۆی مزگەوتەکان و له بۆنە کۆمەڵايەتييەکاندا، وتاری ئاگرين و توندوتيژانە دژی دەسەڵات و دژی ئافرەتانی بێ لەچک و سفوور دەدەن، بە ئاشکرا هەڕەشه لە کچان و ژنانی نوێژنەکەر رۆژوونەگر دەکەن. بە کورتييەکەی ئەوە ی رۆژانە دەيبينین و دەيبيستين، هەمووی ئەوە دە گەيەنن کە تەواو شووڵيان لێهەڵکێشاوە و ناخۆشيان کردووە و بارودۆخێکی ئيسلامچێتی و تەعريبچيێتيی تەواو هەڕەشەئامێزيان و ترسناکيان دروست کردووە.\nشايانی باسە پێشتر زۆرمان لەسەر ئەم دياردە خراپ و ترسناکانە نووسيوە و لێرە دا بۆئەوەی ئەم بابەتە زۆرتر درێژ نەبێتەوە، ئەم پێشنيازانە بۆ دەسەڵاتی سياسيی کوردی بە گرنگ و پێويست دەزانين کە وەکو ئاگاداری و هۆشدارييەک، بۆ دەسەڵات و بەرپرسان و و سياسەتمەداران و پارتە دەسەڵاتدارەکان و هەموو لايەنه پێوەنديدارەکان بەيان دەکەين:\nئەگەر بمانەوێت چارەنووسمان هەمان چارەنووسی ئێران و ئەفگانستان نەبێت، پێويستە و دەبێت ئەم هەنگاوانە بنرێن:\n1- بە ياسا، هەموو باند و گرووپە ئيسلامييە سياسييەکان هەڵبوەشێنرێنەوە و گشت هەوڵ و کۆڕ و کۆبوونەوه و چالاکييەکی ئيسلامچێتی و ئيخوانچێتی و سەلەفيزم و وەهابيزم و داعشيزم، ياساخ بکرێن و سزای ياساييان بۆ دابنرێت.\n2- وەزارەتی ئەوقاف، يان دابخرێت، يان دەسەڵات و بوودجەيان کەم بکرێتەوە و کاروبار و چالاکييەکانيان، لەلايەن لايەنە پێوەنديدارەکانەوە سەرپەرشتی و کۆنتڕۆڵ بکرێت.\n3- کۆنتڕۆڵی هەموو مزگەوتەکان و گفتار و وتاری مەلا و بانگخواز و مامۆستا ئايينييەکان بکرێت و دەبێت ئەوانە هەموويان لەژێر سەرپەرشتی و کۆنتڕۆڵی لايەنە پێوەنديدارەکانی دەسەڵاتی سياسيی باشووری کوردستاندا بن.\n4- یارمەتی و هاوکاريی کەسان و کۆڕ و کۆمەڵە نەتەوەييەکان بکرێت و هەوڵ بدێت له هەموويان، پارتێکی نەتەوەيی سەردەمييانەی پێشکەوتوويان لێپێکبهێنرێت و لەلايەن دەستەڵاتی سياسيی کوردييەوە مۆڵەتی ياسايی هەبوون و کار و چالاکييان پێبدرێت و بوودجەيان بۆ تەرخان بکرێت و کەناڵی تيڤی و راديۆ و گۆڤار و رۆژنامە و ميديای تايبەتيی خۆيان هەبێت.\n- تکايە ئێوەی بەڕێز و دڵسۆزيش هەر پێشنياز و سەرنج و تێبينييەکتان لەسەر ئەم مەسەلە گرنگ و چارەنووسسازە هەیە، بە راشکاوی بياننووسن.... زۆر سوپاس بۆ هاوکاری و يارمەتيدان و بەشداريی هەموو لايەکتان.\n📅 رۆژی دەرچوون: 08-03-2015\n➕ ئەم بابەتە لەلایەن: (هاوڕێ باخەوان)ەوە لە: Mar 18 2015 3:08PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: May 9 2021 9:19PM باشترکراوە\n👁 ئەم بابەتە 12,376 جار بینراوە


کوردیپێدیا - بانگەوازی (87) پەرلەمانتار.. پەرلەمان کۆبێتەوە و حکومەت هەڵبوەشێنێتەوە\n📝 بانگەوازی (87) پەرلەمانتار.. پەرلەمان کۆبێتەوە و حکومەت هەڵبوەشێنێتەوە | پۆل: بەڵگەنامەکان | زمانی بابەت: 🇸🇦 عربي\nبانگەوازی (87) پەرلەمانتار.. پەرلەمان کۆبێتەوە و حکومەت هەڵبوەشێنێتەوە\n- راى گشتى خەڵکى کوردستان\n- سەرۆکایەتى پەرلەمانى کوردستان و فراکسیۆنەکان\n- لایەنە سیاسیەکان\nخۆتان دەزانن بارودۆخی ئێستای هەرێمی کوردستان گەیشتۆتە لوتکەی داڕوخانی ئابوری و کۆمەڵایەتی و پرۆسەی سیاسی رۆژ لە دوای رۆژ لە پاشەکشەدایە، بە جۆرێک کە متمانەی لە نێوان خەڵک و دامەزاوەکانى حکومڕانیدا، خەڵک و حیزبەکاندا نەهێشتوە.\nحکومەت نەک نەیتوانیوە وەک پێویست خزمەتگوزاری پێشکەش بکات، بەڵکو توانای دابینکردنی موچەی فەرمانبەرانیشی نەماوە. پیشتر بە هۆکاری قەیرانى دارایى، بڕیار و بەڵێنى دا بۆ ماوەیەکى دیاریکراو بیدعەى پاشەکەوت پەیڕو بکات و، بە بێ دواکەوتن (30) رۆژ جارێک بڕێک لە موچەى موچەخۆران دابین بکات، بەڵام دەرکەوت ئەمەش بە خەڵک رەوا نابینن و، بە دو مانگ و سێ مانگ ئەو بڕە کەمەش دوا دەکەوێت. ئەمە لە کاتێکدایە ئاماژەکان وا دەردەخەن، کە داهاتەکانى ناوخۆى حکومەتی هەرێم لە خراپترین حاڵەتدا بەشى ئەوە دەکات مانگانەو بێ دوا کەوتن، بڕێکى زیاتر لەو بڕە موچەیەى ئێستا بدرێت، سەربارى ئەو بڕە پارەیەش کە لە مانگی حەوتی ئەمساڵەوە وەک موچەی بەشێک لە هێزه‌كانى پێشمەرگە لە لایەن ئەمەریکاوە دابین دەکرێ.\nپێویستە هەمو لایەک لەو حەقیقەتە بە ئاگابن، لە ئێستادا سەقامگیرى سیاسى و کۆمەڵایەتى لە هەر کات زیاتر لە بەردەم مەترسیدایە و، جامى سەبر و خۆڕاگریی هاوڵاتیان لێی دەڕژێت، بە تایبەت کە ئەو هاوکێشەیە سەلمێنراوە هەر هەنگاوێکی حکومەت کە بە ناوى چاکسازیەوە دەینێت، زیاتر لە سەر حسابی دەستبردن بۆ قوتى کەسانى کەمدەرامەت و هەژارەکانە، ئەمە لە کاتێکدا حکومەت جدى نەبوە لە روبەڕوبونەوەى پرسی گەندەڵی.\nلە بەرامبەریشدا نەبونى هەڵوێست و کاردانەوەیەکى جدى لە لایەن کۆى لایەنەکانەوە واى کردوە چیتر خەڵک بەو قسەو باسانەش بڕوا ناکات، کە دەوترێت سەرچاوەى کێشەکان حیزبێکى دیارى کراوەو ئەوانى تر بێ گوناهن. لە راستیشدا لە روى یاسایى و سیاسیەوە هەمو لایەنە بەشداربوەکانى حکومەتى بنکە فراوان تا ئەو کاتەى بەشێکبن لەو حکومەتە، هەریەک بە پێی بەشداری خۆی لەو ئەو کارەسات و دەردە سەریانە شەریک و بەرپرسن ، کە بە سەر خەڵکدا هاتوە.\nبۆ کۆتایی هێنان بەو بێدەنگیە مەترسیدارەى کە لە ئاست شکستی حکومەت دروست بوەو، هەروەها وەک رێگایەکیش بۆ کردنەوەى دەرگا بە روى چارەسەردا داواکارین:\nیەکەم: لە نزیکترین کاتدا پەرلەمانى کوردستان دانیشتنى ئاسایى خۆى ئەنجام بدات و، رۆڵی نوێنەرایەتى راستەقینەى گەل بگێڕى لە چارەسەرکردنى: قەیرانى دارایى و دۆخى نالەبارى خەڵک، پرسی دەستور، کیشەى سەرۆکایەتى هەرێم، دانانى ستراتیجى نەتەوەی، ریفراندۆم، چاکسازى، پەیوەندیەکانى نێوان هەرێم و بەغدا و پرسە نیشتیمانیەکانى تر، بۆ ئەمەش بە پێویستى دەزانین هەمو لایەک هاوکاربن و چیتر ناکرێت لە لایەک خەڵک و هەرێمەکەمان لە ژێر بارى دەیان قەیراندابن لەوە لاشەوە پەرلەمان پەکخرابێت.\nدوەم: لایەنە بەشداربوەکانى حکومەتى بنکەفراوان دەرفەتى یەک مانگ بە حکومەت بدەن، بە مەبەستى چاککردنى بژێوى خەڵک و گێڕانەوەى متمانە، بە پێچەوانەوە حکومەت هەڵبوەشێننەوە.\nسێیەم: بەڵێن دەدەین لە بەرەى هاوڵاتیاندا دەبین و پشتیوانى لە هەمو هەنگاوێکى مەدەنى لە سەرتاسەری هەرێمى کوردستان دەکەین بە ئاڕاستەى بە دیهێنانى خواستە رەواکانی خەڵک و پاراستنی یەکپارچەیی هەرێمی کوردستان و بەرژەوەندی و دەستکەوتەکانی خەڵکی هەرێمی کوردستان .\n1. د شوان قەڵادزەیى\n2. عەبدولرەحمان فارس (ئەبو کاروان)\n4. نەجیبە لەتيف\n5. شوکریە شێخانى\n8. ئەبوبەکر هەڵەدنى\n9. شیرکۆ جەودەت\n10. غەریب مستەفا پینجوێنى\n11. عومەر کۆچەر\n12. بەهار عەبدولرەحمان\n13. کەژاڵ هادى\n15. حاجى کاروان\n20. سەرکەوت سەرحەد\n23. عیزەت سابیر\n24. ساڵح فەقێ\n26. پەروا عەلى\n27. شێرکۆ حەمە ئەمین\n28. عەلی حەمە ساڵح\n36. مەحمود حاجی عمر (مەحمود بیکەیسی)\n37. ئيڤار ئیبراهيم\n38. هاژە سلێمان\n39. عومەر عەبدولعزیز\n40. حەمە سەعید حەمە عەلى\n43. ناسک تۆفیق\n44. دانا سەعید سۆفى\n45. سۆزان خاڵە شەهاب\n48. محەمەد شارەزورى\n51. تارا عەبدلڕەزاق\n52. عومەر حاجى ئەوڕەحمان\n54. خەلیل عوسمان\n55. نیشتمان مورشید\n56. ئیسماعیل مەحمود\n57. شۆڕش سەید مەجید\n58. سەرگوڵ قەرەداغی\n60. پەیمان عیزەدین\n61. عەبدوڵا مەلا نوری\n63. کوێستان محەمەد\n67. ئاشتى عەزیز\n68. پەیمان عەبدولکەریم\n70. فەرمان عیزەدین\n73. ئیسماعیل سەعید گەڵاڵەیی\n75. ڤیان عەبدولڕەحیم\n76. شلێر محەمەد نەجیب\n77. شيلان عەبدولغەنی\n78. بورهان رەشيد\n80. جوتيار نورى\n81. محەمەد رەفعەت\n82. گێلاس محیەدین\n83. سارا فەقێ خدر\n84. رەمەزان عەبدولرەحمان\n85. ئەرسەلان غەفور\n86. رەئوف فەرەج\n87. کاردۆ محەمەد\n➕ ئەم بابەتە لەلایەن: (هاوڕێ باخەوان)ەوە لە: Sep 24 2016 9:51AM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Sep 24 2016 9:52AM باشترکراوە


قوباد تاڵەبانی، جێگری سەرۆكوەزیرانی هەرێمی كوردستان\nقوباد تاڵەبانی لە ساڵیادی هەڵبژاردنی سەرۆك مام جەلال وەك یەكەمین سەرۆككۆماری كورد لە مێژووی عێراق دەڵێت، “پێویستمان بە یەكڕیزی و وەلانانی كێشە لاوەكییەكان هەیە”.\nلە ڕاگەیەندراوێكدا، قوباد تاڵەبانی، جێگری سەرۆكی حكومەتی هەرێم ڕایگەیاندووە، “لە ساڵیادی هەڵبژاردنی مام بە سەرۆككۆمار جە‌خت دە‌كە‌ینە‌وە كە لە هەموو كات زیاتر پێویستیمان بە دیپلۆماسیەت و داناییەكانی هەیە بۆ كردنەوەی گرێ كوێرەكان لە كوردستان و عێراقیشدا”.\nقوباد تاڵەبانی ئەوەشی خستوەتەڕوو، “پێویستیمان بە یەکڕیزی و وەلانانی کێشە لاوەکییەکان هەیە لەپێناو ئامانجە نەتەوەیی و نیشتمانییە باڵاکان”.\nوێنە.. لە دوو ڕوداوی هاتوچۆدا دوو کەس گیانیان لە دەستدا\nپەرلەمان داوادەکات ئەو شاندەی دەچێتە بەغداد لە دانیشتنێکدا بەشدار بێت\nسەرۆکایەتی پەرلەمانی کوردستان بە نوسراو داوای لە ئەنجومەنی وەزیرانی هەرێم کردووە ئەو شاندەی بڕیارە سەردانی بەغداد بکات لە…\nپەرلەمان لەبری بودجەی 2021 داوای بەیان مالی كردووە\nتا ئەمدواییەش حكومەتی هەرێم سووربوونی خۆی لەسەر ناردنی پڕۆژەی بودجە بۆ پەرلەمان دەكردەوە، بەڵام بڕیاردەری لیژنەی دارایی پەرلەمان…\nزیانی هەردوو لافاوەكەی هەولێر 26 ملیار دینار بووە \nپارێزگارى هه‌ولێر ئاشكرایده‌كات، قەبارەى زیانەکانى هەردوو لافاوەکەى هەولێر بە 26 ملیار دینار خەمڵێندراوە، زیاتر له سێ هەزار خێزانیش…\nشاندێكی فەڕەنسا لەگەڵ جێگری سەرۆكوەزیرانی هەرێم كۆبووەوە و تیایدا ستایشی هەوڵەكانی شاندی حكومەتی هەرێمیان كرد بۆ گەیشتن بە…


بەڵێنەکانی ڕۆژئاواییەکان بەراورد بەکورد بۆ 2018 - ئاوێنه\nبەڵێنەکانی ڕۆژئاواییەکان بەراورد بەکورد بۆ 2018\nواباوە لەدنیایا وە بەتایبەت لەکۆمەڵگەی ڕۆژئاوایا کە پێداچونەوە بۆ ساڵی ڕابردوو بکرێ‌و کارە باشەکان برەو پێبیرێ‌و هەڵەکان دوبارە نەکرێنەوەو لەپاڵ ئەوانەشا چەندین بەڵێن ئەدرێ تا لەساڵی نوێیا جێبەجێ بکرێ، لێرەوە ئەڕوانینە بەڵێنەکانی ڕۆژئاواییەکان‌و کوردیش بۆ ساڵی نوێ وەک بەراوردێک لەنێوان دو تاکی دو کۆمەڵگەی جیاواز.\nسەرەتا تەنها بورای گواستنەوەو باخچەو فێرگەکانی مناڵان‌و خانەنشینان لەکۆمەڵگەی ڕۆژئاوا بەنمونە وەرەگرین:\nئێمەی کوردیش بەتایبەت لەباشور هیواو ئاوت‌و بەڵێنەکانمان تەنها بۆ ڕاستکردنەوەی خراپەکاریەکانی دەسەڵاتدارانن کە جێبەجێکردنی ئەبێتە هۆکاری خۆشگوزەرانی و کەمکردنەوەی ئەو بارقورسییەی بەسەر ئەستۆی دانیشتوانی وڵاتەوەیە، چونکە دەسەڵاتداران بەجۆرێک کاریانکردووە کە خەڵکی تا ئاستێکی زۆر دەستبەرداری ئاوات و ئامانجە کەسییەکانیان بوون و هیواکانیان بە چاکسازییە گشتیەکانا هەڵواسیووە. بەشێک لە ئامانج و ئاواتی تاکی کوردی باشور بۆ ساڵی نوێ بەم جۆرەیە:


پەحنیا خۆ ل دژی من راكر.›[b]\nئێك ژ شاگردان، ئەوێ كو عیسای حەز ژێ دكر، ل بەر سینگێ عیسای پالڤە دابوو[c] .\nدەمێ یەهودا دەركەفتیە ژ دەرڤە، عیسای گۆت: «نوكە كوڕێ مرۆڤ[d] هاتە مەزن كرن و خودێ ژی ل گەل وی هاتە مەزن كرن.\nعیسای بەرسڤ دا: «تۆ دێ ژیانا خۆ گۆری من كەی؟ ب راستی ب راستی دبێژمە تە: بەری دیكل بانگ بدەت، تۆ دێ سێ جاران من ماندەل[e] كەی.»\nb. 13:18 دەربڕینەكە مەبەست پێ: دژی من رابوو. زەبوور 41:9\nc. 13:23 شێوازێ روینشتنا جوهیان ل سەر سفرێ پالڤەدان بوو ل سەر كێلەكێ.\nd. 13:31 ل فەرهەنگۆكێ بنێڕە.\ne. 13:38 q ماندەل: ئینكار


100 رۆژ و 100 دەرد\n100 رۆژ بەسەر پێكهێنانی حكومەتدا تێپەڕی، حزب هەبوو گرەوی لەسەر دوو مانگ دەكرد بۆ چاككردنی حوكمڕانیی یان پرۆژەی چاكسازیی، كەچی ئەوە دوو مانگە كە بووە سێ و ئەگەر پەلەیان نەبێت دەبێتە چوار و پێنج و هەورازتریش، كەچی بەشێك لە وەزیرەكانیان بوونەتە دەمڕاستی حكومەت و لەمەلیكیش مەلەكیترن.\nئەم كابینە یان خولەی حوكمڕانیی كوردستان بارودۆخێكی شێواوی پێوەدیارە، هەر لەسەرەتاوە لەڕێچكەیەكی دروست نەهاتووە، بەدڵنیاییەوە بەهێمنی و دروستیش تێناپەڕێت! هەروەك چۆن ئەگەر شەمەندەفەر لەسەر رێچكەی خۆی لابدات، بەر بەهەركوێیەك بێت بەدڵنیاییەوە هەر زیانی دەبێت.\nلەسەر ئاستی ناوخۆی كوردستان دەبینین هێشتا یەكێتیی نیشتیمانیی كوردستان قسەی زۆری هەیە، پێشبینی دەكرێت لەدوای كۆنگرەی چوارەمی كەبڕیارە لە 21 مانگ دەستپێبكات، لەگەڵ پارتی ساخی بكاتەوە، تا لەسەر لەو كابینەیە بێت یان نا، چونكە هیچ كام لەبڕگەكانی رێككەوتنەكەی لەگەڵ پارتی جێبەجێنەكراوە. هەر لەدانانی پارێزگارەوە بگرە تا دەگاتە پڕكردنەوەی پۆست و بەركەوتەكانی و دابەشكردن و شۆڕكردنەوەی دەسەڵات و پەیوەندییەكانی هەرێم و پرسی نەوت و ..تد\nبەڕوانین لە ئیشوكارەكانی ئەم كابینەیە، دەبینین بەتوندكردنی دەوامی فەرمانبەران دەستی پێكرد، كە ئەو پرس و بابەتە هیچ لەبارودۆخی حوكمڕانیی ناگۆڕێت، چونكە خەڵك پێویستی بەچاككردنی حوكمڕانیی و باشكردنی ئابوریی و خزمەتگوزارییەكان هەیە! كەچی دەبینین موچە مانگانە چەند رۆژێك دوادەكەوێت و كارەبا زۆر خراپتر بووە لەجاران و پرۆژەی نوێی ئابوریی پێشكەش نەكراوە. ئەوەیشی كەكراوە، هەر پرۆژە كۆنەكان بووە جارجارە گەرمكراوەتەوە..تد\nئەگەر باسی دامەزراوەی پەیوەندییەكانی هەرێمیش بكەین، ئەوا هەر وەكو جاران لەپەیوەندییەكانی حزب دەچێت، چ ئەوانەی دێنە كوردستان تەنها دەستەو دایرەی یەك حزب دەبینن، چ سەرۆكی هەرێم و سەرۆك وەزیران كە دەچنە دەرەوە دەستەو تاقمی یەك حزب لەگەڵ خۆیاندا دەبەن! خراپتر لەوە دەبینین لەگەرمەی گرژی و گرفتەكانی ناوخۆو عیراق، هەردووك بەیەكەوە دەچنە میرنشینی عەرەبی بۆ سەیری یاری فۆرمەلەوان!!\nلەسەرئاستی پەیوەندی لەگەڵ وڵاتانی دراوسێ و بەغدا پرۆژەیەكی نوێ بارودۆخێكی نوێ نەهاتۆتە پێش، بەڵكو هەرێم هەوڵیداوە بگەڕێتەوە بەغدا، بەڵام پێدەچێت دەرفەتی جاران بەردەست نەبێت بۆ سازان لەگەڵ كاربەدەستانی عیراق، بەتایبەت دۆخێكی گرژ هەیەو موزایەدەی سیاسی رێگرێكی گەورەیە لەبەردەم رێككەوتنی هەردولا، كوردیش دەڵێت هەر ئەو هەوارە بەڵام ئەو بوار (بەهار) نییە.\nئەگەر باسی دۆخی دامەزراوەی قانون دەركردن (پەرلەمان)یش بكەین، ئەوا بەدۆخێكی تایبەتدا تێدەپەڕێت! لەلایەك ئەو پرۆژانەی رەهەندی نیشتیمانیان هەیە ئەستەمە بتوانرێت رێككەوتن یان سازانی نیشتیمانیان لەسەر بكرێت، چونكە ناكۆكی و ناسازانێكی زۆر لەنێوان لایەنە سیاسییەكان هەیە، لەلایەكی دیكە پرۆژەكانی دیكە بەهۆی موزایەدەی سیاسی و خۆ دەرخستن دۆخێكی بۆ هۆڵی پەرلەمان دروستكردووە دەستبردن بۆ هەر پرس و بابەتێك ببێتە دروشم و دروشمبازیی، ئەمەش وایكردووە پەرلەمانیش وەك پێویست چالاك نەبێت\nبەراست بەشداریكردنی یەكێتی لەحكومڕانییدا چی لێهات؟!\nبەغدا ئاڵۆزو كوردستان ئاڵۆزتر\nگرفت بۆ رێککەوتنەکەی پارتی و یەکێتی دروستبووە


فراكسیۆنی یه‌كگرتوو له‌باره‌ی بایكۆت و گردبوونه‌وه‌ی مامۆستایان و قه‌یرانه‌كانی دیكه له كوردستان ڕاگه‌یه‌ندراوێكی بڵاوكرده‌وه\nفراكسیۆنی یه‌كگرتوو ڕایده‌گه‌یه‌نێت: ئێمه وه‌ك فراكسیۆنی یه‌كگرتوو له په‌رله‌مانی كوردستان پشتگیری ته‌واوی خۆمان بۆ داواكاریه‌كانی مامۆستایانی وانه‌بێژ دوپاتده‌كه‌ینه‌وه كه چه‌ندین ڕۆژه خۆپیشاندان و گردبوونه‌وه ده‌كه‌ن\nله‌ڕاگه‌یه‌ندراوه‌كه‌دا هاتووه: نابێت چیتر په‌رله‌مان بێ ده‌نگ و بێ ڕۆڵ بێت و هیچ به‌هانه‌یه‌ك بهێننه‌وه بۆ ئه‌نجام نه‌دانی كۆبوونه‌وه‌ی په‌رله‌مان\nبۆیه پێویسته له‌سه‌ر ئه‌م ده‌سه‌ڵاته ڕاچڵه‌كێت و گوێ بۆ داواكاری زیاتر له 20 هه‌زار مامۆستای وانه‌بێژ بگرێت له بری هه‌ڕه‌شه‌كردن به دانانی كه‌سانی دیكه له شوێنیان گه‌ر له بایكۆت به‌رده‌وام بن.\nهه‌روه‌ها پێویسته سه‌رۆكایه‌تی په‌رله‌مانی كوردستان چیتر ئه‌و یاداشتانه‌مان پشتگوێ نه‌خات كه ئاراسته‌مان كردوون سه‌باره‌ت به سازدانی دانیشتنی په‌رله‌مان له‌سه‌ر چاره‌نووسی مامۆستایانی وانه‌بێژ و فه‌رمانبه‌رانی گرێبه‌ست و دامه‌زراندنی سێ یه‌كه‌مه‌كانی زانكۆ و په‌یمانگاكان و گرفته‌كانی تری وه‌ك گرانبوونی به‌نزین و كه‌می سوته‌مه‌نی و گرانبوونی شتومه‌ك و دیارده‌ی كۆچی به‌لێشاوی گه‌نجان و چه‌ندین كێشه و گرفتی دیكه.\nیۆسه نابێت چیتر په‌رله‌مان بێ ده‌نگ و بێ ڕۆڵ بێت و هیچ به‌هانه‌یه‌ك بهێننه‌وه بۆ ئه‌نجام نه‌دانی كۆبوونه‌وه‌ی په‌رله‌مان به‌ڵكو به پێچه‌وانه‌وه پێویسته له‌سه‌ر په‌رله‌مان ده‌ستبه‌جێ بێته ده‌نگ و دانیشتنه‌كانی بۆ خزمه‌تی چاره‌سه‌ری گرفته‌كانی خه‌ڵك بێت و حكومه‌ت بخاته به‌رده‌م لێپرسینه‌وه و وه‌ڵام نه‌دانه‌وه‌ی داواكاریه‌كانی هاوڵاتیان و چاره‌سه‌رنه‌كردنی گرفت و قه‌یرانه‌كان.


كه‌ركووك بۆ كوردستان / بەدران ئەحمەد حەبیب - هكار نت : هكار نت\nكه‌ركووك بۆ كوردستان / بەدران ئەحمەد حەبیب\nالكاتب Naif Rasho on الأحد, نوفمبر 8, 2020 · شاركنا الرأي\nماوەی مانگ و نیوێك یان زیاترە، ئاڵای كوردستان وەبان گش تەلار و باڵەخانەیەكی رەسمیی محافەزەی كەركووكەوە فڕكەی دێت و ئازایانە دەلەرێتەوە. ئەو دەستپێشكەرییەی محافیز و جڤاتی محافەزەی كەركووك كردیان، هەنگاوی سێیەمین بوو لە پرۆسێسی هێنانەوەی كەركووك بۆ پاڵ كوردستان، كە لە حوزەیرانی ساڵی ٢٠١٤ەوە دەستی پێ كردوووە و دوور نەبوو هەنگاوێكی مەزنتریشی بە دوادا بهاتایە ئەگەر پەستی و دڕدۆنگیی ئاشكرای سلێمانی و هەولێر نەبوونایە بە رێگر لە پێش ئەو كردەوە هەرە هەرە مەزنەدا. دوو هەنگاوەكەی تر، یەكەمیان سەرڕەو (هجوم)ی هێزی پێشمەرگە بوو لە دوای ٩ی حوزەیرانی ٢٠١٤ەوە بەرەو ئەو ناوچەیلەی سوپای عێراق بە هاتنی دەوڵەتی ئیسلامی بەری دابوون. واتە ئەو ناوچەیلەی لە مێژوودا، كوردستان بە بەشێك لە ئاخی خۆیانی دەبینێت و لە میدیادا بە ناوچەیلی كێشەداری نێوان هەرێم و عێراقی فیدراڵ هاتوونەتە جیاوەكردن. دووەمین هەنگاوی ئەو پێناوە، پرسی فرۆتنی نەوت بوو لە لایەن لایەنی كوردی لە ساڵی ٢٠١٤ەوە، هەرچەندە زۆریش دیار نییە داگەڕاوەی ئەو نەوتە دەچێتە بەریك و باخەڵی كێوە. گرینگ نییە ئەوە جارێ، گرینگ ئەوەیە بەغدا هەستی كردووە كەركووك چووەتەوە پاڵ كوردستان و ئەویش «واتە بەغدا» سای لەمە هاوێشتووە، كوردواتەنی.\nئەو هەنگاوە گەورەیەی لە جڤاتی محافەزەی كەركووكەوە ئێمە چاوەڕوانی بووین، ئەوە بوو دەسبەجێ پاش هەڵدانی ئاڵا، بڕیاری گەڕانەوەیش بۆ پاڵ هەرێمی كوردستان لە رووی كاربگێڕییەوە بێتە دان، كە بەمە كێشەی نێوان عێراق و كوردستان بنەبڕ دەبوو و بە سەركەوتنێكی كتوپڕیش لە مێژوودا دەهاتە ژمار. دكتۆر نەجمەدین كەریم و هاوەڵەیلی، لە بەجێهێنانی ئەو هەنگاوەدا سستییان نواند و هەلیان دا بە سەركۆماری توركیا فریای ناردنی هەڕەشە بكەوێ هەرچەندە من یەكبەباری خۆم هاتنی شەندەی هەڕەشەكەری توركیا بە نواندنێك دەزانم لەبەرئەوەی سێ ساڵ زیاترە نەوتی كەركووك هەر لە رێی ئەو وڵاتەوە دەڕواتە هەندەران، كە ناڕاستەوخۆ نیشانەی نەبوونی لارییە لە ئاست بنەوای «كەركووك بۆ كوردستان»دا و بێتو لە سەرەتاوە سەركۆمار ئەردۆگان لە سەرلەبەری پرسی كەركووكدا لارەمل نەبوایە، رێی بە رۆیینی ئەو نەوتە بە وڵاتی خۆی و لە پێناو لایەنی كوردیدا نەدەدا. لەمەوە دەشێ وەك بەشدارێكی راستەقینەی داهات و داگەڕاوەی نەوتەكەشی بژمێرین، كە لارینەبوونەكەی لەمەوە سەرچاوەی گرتبێ.\nلە ٢٠٠٣وە وەك رۆژ بە تاكی ئاسمانەوە دیارە، كەوا هەر لایەنی كوردییە جار لە دوای جار دۆزی كەركووك لە رووی سیاسییەوە دەدۆڕێنێت بەڵام كەركووك خۆیەتی، كە نایێتە دۆڕان لەبەرئەوەی، یەكەم ناوچەیەكی زۆربە كوردەواری و دووەم بە جوگرافیا لە نێوانی هەولێر و سلێمانیدا هەڵكەوتووە، كە ئەو دوو شارە لە هەردوو لاوە وهك دوو باسكی گیرە گرتوویانە و ناهێڵن بترازێ. یەكەمین دۆڕاندنی لایەنی كوردی لە كێشەی كەركووكدا لە «یاسای كاربگێڕیی دەوڵەت»ی عێراقەوە، ساڵی ٢٠٠٤ دەستی پێ كرد، كە مادە ٥٨ی ئەو دەستوورە كاتییە بڕیاری ریفراندۆمی دا و پاشان لە دەستووری ساڵی 2005دا بوو بە مادە ١٤٠ی كێشەدار و جێناكۆكی. شەندەی كوردستان بۆ بەغدا لەو سەردەمەدا، دوو یاساناسی ناودار دكتۆر سەعدی بەرزنجی و دكتۆر نووری تاڵەبانیی تێدا كارا بوون، ئۆباڵی ئەو دۆڕانە یاسایییە هەڵبەت بەشێكی دەكەوێتە ئەستۆی ئەوانەوە. بزاوی سیاسیی كوردستان لە ساڵی ١٩٦١ەوە تا ١٩٩١ وەك بنەوایەكی نەگۆڕ، سەرژمێری گشتیی ساڵی ١٩٥٧ی بە یەكلاكەوەی كێشەی جوگرافیای كوردستان دەزانی، لەبەرئەوە مادەی ١٤٠ی دەستووری عێراق پاشەكشەیەكی گەورە بوو لە كێشەی كەركووكدا ئەگەر نەڵێین دۆڕانێكی تەواویش بوو. سەروەزیرانی عێراق نووری مالیكی جارێكیان «وا بزانم ٢٠١١ بوو» بێ شاردنەوە، تەگەرەنانەوەی بەردەم جێبەجێكردنی مادە ١٤٠ی ئاوێتە ئەستۆی هەردوو لایەنە كوردییەكەی هەولێر و سلێمانی نەخاسمە سەركۆمار مام جەلال خۆیەوە، كەسیش وەڵامی مالیكیی نەدایەوە لەبەرئەوەی راستییەكی لێڵنەكەری وتبوو. ئێستەش و هیچ رۆژێك لە دواڕۆژدا، هەولێر و سلێمانی ناتوانن مل بۆ جێبەجێبوونی مادە ١٤٠ بدەن لەبەرئەوەی لە پرۆسێسی فرە ئاڵۆزی جێبەجێكردنی ئەو مادەیەدا، دووچەندانە ناوچەی تر دەدۆڕێنە عێراق و هێزیش نییە پاشان وەریان گرێتەوە. وەك بینیشمان، ئەو دەمەی سەرڕەوی هێزی پێشمەرگە لە حوزەیرانی ٢٠١٤دا ناوچەیلی مادە ١٤٠ی گرتەوە دەست، سەرۆك مەسعوود بارزانی چەند بە ئۆخەیەوە وتی «ئیتر مادەی ١٤٠ تەواو»، بە واتەی ئەوەی لە كۆڵی كوردستان بووەوە.\nهەنگاوە پێش مانگ و نیوەكەی دكتۆر نەجمەدین و هاوەڵانی لە پرسی ئاڵادا، سەركەوتنەكەی لەوەدا بوو، سەرەتا هەولێر و سلێمانی وەك دوو ناوەندی چارەنووسگۆڕی زەبربەدەست لە ورد و درشتدا، لێی ئاگەدار نەبوون. پاشان هەردوولا نەیانتوانی پەستی و دڕدۆنگیی خۆیان بشارنەوە لەوەی نەبادا خەرمانەی دكتۆر نەجمەدین لەو كارە مەزنەدا تیشكی كزی ئەوان بسڕێتەوە. بە وتەی بەرپرسێكی محافەزەی كەركووك «بە خۆمی وت» تەنیا سەرۆكی هەرێم رەنگە لە نانی ئەو هەنگاوەدا زانیاریی پێشەكیی هەبووبێ، ئەوانی تر لە دەنگوباسەوە زانییان لە كەركووك ئاڵایان هەڵداوە.\nهەڵوێستی بەغدا وەك دەركەوت سستەك و فشۆڵە. یەكەمین جارە لە مێژووی دەوڵەتی عێراق و لە كێشەیەكی وا زلدا زوانی زبر بە وتاریدا زاڵ نەبێ. كۆماری ئیسلامیی ئێران دەسوەردانێكی وای نەبوو مەگەر ئەویش، باڵی دەسەڵاتدار لە یەكێتی داوای ناردنی شاندێكی هەڕەشەكەری وەك ئەوەكەی توركیای لێ بكردایە. بە لای زۆرەوە و لە روانگەی ستراتیجەوە، بۆ تاران باشتر وایە كەركووك بۆ كوردستان بێت نەك بۆ سونەی عەرەب. دروستبوونەوەی عێراقێكی یەكگرتووی پتەو لە هەنبانەی ئێراندا ئیتر جێی نابێتەوە. لە وڵاتێكی لەتوپەتیشدا، كەركووك بێتو بۆ لایەنە كوردییەكە بێت هەڕەشەی بۆ ئێران كەمترە. هەڵوێستی ئەمەریكا، لابەلایی روونە، لە ماوەی ساڵەیلی رابردوودا چەندان راپۆرت و شیكردنەوەی هەواڵەكیی ئەمەریكایی باسیان لە بەستنەوەی نەوتی كەركووك لە رێگەی كوردستانی رۆئاوا بە زەریای سپیی ناوەڕاستەوە كردووە و ئەگەرێكی یەكجار لە گوینیشە ئەوان لەم پرسی ئاڵایەدا تلی و پەنجەیان هەبێت.\nهەرچۆن بێت، دەوڵەتی سەربەخۆی كوردستان «بە كەركووكەوە»، رەنگە یەكێك لە نیشانەیلی، ئەو ئاڵا هەڵدانەی جڤاتی محافەزەی كەركووك بێت، كە بە داخەوە لە كوردستان، نە میدیا و نە جەماوەر بە هاواریەوە نەچوون. دووریش نییە ئاوها بۆ پرۆسێسەكە باشتر بێت. هەرا و زەنای كوردی و جاوەجاوی راگەیاندنی خۆماڵی، زۆر جار دەسكەوت لە بار دەچوێنن.


سلێمانی بەرزترین ژمارەی مردنی بە كۆرۆنا لە عیراقدا تۆماركرد – تۆڕی میدیایی خەڵک\n2020/12/05 - 8:00 PM\nبڕیارە سبەی یەک شەممە کۆبوونەوەی ئەنجومەنى نوێنەرانی عیراق بەمەبەستی گفتوگۆ لەبارەى پڕۆژە یاسای بودجەى ساڵی ٢٠٢١ی عیراق بەڕێوەبچێت.\nڕۆژنامەی سەباحی عیراقی بڵاویکردەوە، ئەنجومەنى نوێنەرانی عیراق سبەینێ یەک شەممە گفتوگۆ لەسەر پڕۆژە یاسای بودجەى ساڵی ٢٠٢١ عیراق دەکات.\nئەوەشی بڵاوکردۆتەوە، لەکۆبوونەوەکەدا باس لەبەشە بودجەى تایبەتى هەر پارێزگایەک دەکرێت و هەروەها پڕۆژەی وەبەرهێنان و پەرەپێدانیان دەکرێت.\n2020/12/05 - 4:15 PM\nوەزارەتی تەندروستی عیراق ئاشكرای دەكات، 1898 حاڵەتی نوێی تووشبوون بە ڤایرۆسی كۆرۆنا تۆماركراوە و 1885 كەسیش چاكبوونەتەوە و 24 كەسیش گیانیان لەدەستداوە.\nوەزارەتی تەندروستی عیراق لە بەیاننامەیەكدا ئاماژەی بەوەكردووە، كە لە 24 كاتژمێری ڕابردوودا 30 هەزار و 365 پشكنینی تایبەت بە كۆرۆنا ئەنجام دراوە و دەركەوتووە 1898 كەس تووشی ڤایرۆسی كۆرۆنا بوون و ئەنجامەكانیان پۆزەتیڤ بوون.\nئاشكراشی كردووە، كە زۆرینەی تووشبووەكان لە كەركوك بوون، هەروەها لە سلێمانی 54 و هەولێر 17 و دهۆك 218 حاڵەت تۆماركراوە.\nڕوونیشی كردۆتەوە، كە 1885 تووشبوو بە پەتاكە چاكبوونەتەوە، هاوكات 24 كەسیش گیانیان لەدەستداوە، كە 8 كەسیان لە هەرێمی كوردستانن.


ئەمڕۆ پێنجشەمە ئۆپەراسیۆنى کۆنترۆڵکردنەوەى قەزاى حەویجەى رۆژئاواى کەرکوک بێ بەشدارى کردنى هێزى پێشمەرگە دەستیپێکرد، فەرماندەکانى پێشمەرگەش هۆکارى بەشدارى نەکردنیان لەو شەڕەدا بۆ گرفتى نێوان هەرێم و بەغدا لەسەر ریفراندۆم دەگێرنەوە.\nلیوا محەمەد قادر فەرماندەى پێشمەرگە لە باشورى کەرکوک، بە دەنگى ئەمەریکاى راگەیاند"هەماهەنگى نێوان پێشمەرگە و حکومەتى عێراق لەسەر مەسەلەى ریفراندۆم تێکچووە، بۆیە پێشمەرگە بەشدارى شەڕى حەویجەى نەکرد."\nوتیشى"هاوپەیمانان لەناوچەکەدان و بریار لاى ئەوانە، دیارە ئەوانیش نەیانویست بەشدارى بە پێشمەرگە بکەن لەو شەڕەدا."\nپێشتر وابریاربوو لەناوچەکانى ژێر دەسەڵاتى پێشمەرگەوە هێرش بە ئاراستەى حەویجە ئەنجام بدرێت، بەڵام حکومەتى عێراق ئەمرۆ ئۆپەراسیۆنەکەى لە دیوى پارێزگاى سەڵاحەدینەوە و بەبەشدارى نزیکەى 40 هەزار سەرباز دەستپێکرد، بریارە سبەینێش لەقۆڵى قەزاى خورماتوەوە بەرەو حەویجە هێزى حەشدى شەعبى بجوڵێنرێت.\nعەلى حسێنى وتەبێژى میحوەرى باکورى حەشدى شەعبى، بەدەنگى ئەمەریکاى راگەیاند"ئەمرۆ هێزە عێراقیەکان لەماوەیەکى کەمدا 8 گوندیان کۆنترۆڵ کردووە، چونکە چەکدارەکانى داعش هەڵدێن و خۆیان لەبەردەم هێرشەکان دا راناگرن."\nوتیشى"پێشمەرگە خۆى نەیویستوە بەشدار بێت لەشەڕى حەویجەدا."\nقەزاى حەویجەى رۆژئاواى کەرکوک یەکێکبوو لە پێگە بەهێزەکانى داعش لە عێراق، بەڵام بەهۆى بەجێهێشتنى قەزاکە لەلایەن بەشێکى زۆر لەچەکدارەکانى ئەو رێکخراوە و مانەوەى ژمارەیەکى کەم چەکدار تێیدا، چاوەروان دەکرێت لەماوەى هەفتەیەکدا کۆنترۆڵ بکرێت.


17:24 PM IRAQ\nSUNDAY, 21 APRIL 2019 - 12:00\nبەشی عێراق و هەرێمی کوردستان- وتەبێژی کۆمەڵی ئیسلامیی کوردستان لە گفتوگۆ لەگەڵ کوردپرێسدا ڕوانگەی حزبەکەی لەبارەی پێکهێنانی حکوومەتەوە ئاشکرا دەکات و هەروەها باس لە هۆکاری بەشداری نەکردنی ئەم حزبە لە گفتوگۆکانی پێکهێنانی حکوومەت دەکات و سیاسەتی حزبەکەی لە چوار ساڵی داهاتوودا دەخاتە ڕوو.\nکوردپرێس: هەفت مانگ بەسەر بەڕێوەچوونی هەڵبژاردنی پەرلەمانیی هەرێمی کوردستاندا تێدەپەڕێت کەچی هێشتا گفتوگۆکان بۆ پێکهێنانی حکوومەتی نوێ بە هۆی ڕکابەریی نێوان حزبەکان لەسەر بەدەستەوە گرتنی پۆست نەگەیشتۆتە ئەنجام. پێچەوانەی خولەکانی پێشوو حزبە ئیسلامییەکان هیچ دەورێکیان لە گفتوگۆکانی پێکهێنانی حکوومەت نەبینیوە. یەکگرتووی ئیسلامی لە بڕیارێکی پێشوەختەدا بە بۆنەی دووکوت بوونی دەنگەکانیەوە ئۆپۆزیسیۆن بوونی خۆی لە چوار ساڵی داهاتوو ڕاگەیاند. ئەنجامی دەنگەکان بۆ بزووتنەوەی ئیسلامیش ئەوندە لاواز بوو کە هیچ کام لە حزبە براوەکان بۆ پێکهێنانی هاوپەیمانێتی ئاوڕی لەم حزبە نەداوە. لە نێوان حزبە ئیسلامییەکاندا تەنها کۆمەڵی ئیسلامی بوو کە توانیویەتی پێگەی خۆی بپارێزێت و بە 7 کورسی پلەی یەکەمی لەنێو حزبە ئیسلامییەکان بەدەست هێنا. کۆمەڵ کە لەم دواییەدا بەتایبەت پاش ڕیفراندۆمی 2017 و ڕووداوەکانی 16ی ئاکتەوبر حزبە دەسەڵاتدارەکان بە تایبەت پارتی دیموکراتی کردە ئامانج و ڕەخنەی توندی لێگرتن، پاش دەستپێکی گفتوگۆکان بۆ پێکهێنانی حکوومەتی نوێ ڕایگەیاند بۆ بەشداری کردن لە حکوومەت یا بە ئۆپۆزیسیۆن بوون بڕیار نادات و ئەو مەسەلەیە بەسراوە بە گۆڕانکارییەکان و ئەنجامی گفتوگۆکانەوە. خاڵی سەرنج ڕاکێش لە گفتوگۆکانی پێکهێنانی حکوومەت ئەمەیە کە حزبی یەکەم و بەرپرسی پێکهێنانی کابینەی نوێ هیچ گفتوگۆیێکی لەگەڵ کۆمەڵی ئیسلامی ئەنجام نەداوە. کوردپرێس لە گفتوگۆ لەگەڵ ڕێبوار حەمد وتەبێژی فەرمیی کۆمەڵی ئیسلامیی کوردستان هەڵویست و تێڕوانینەکانی ئەم حزبە لەبارەی پڕۆسەی گفتوگۆکان و هۆکارەکانی گفتوگۆ نەکردن لەگەڵ ئەم حزبە و هەروەها سیاسەتەکانی کۆمەڵ لە چوار ساڵی داهاتوودا دەخاتەڕوو کە لە درێژەدا دەیخوێننەوە:\nکوردپرێس: کۆمەڵی ئیسلامی چۆن دەڕوانێتە پرسی پێکهێنانی حکوومەتدا؟\nڕێبوار حمەد: یەکەم، ئێمە پێمانوایە پرسی پێکهێنانی حکوومەت زۆر دوا کەوتووە ئەمەش کاریگەری لەسەر ژیانی هاووڵاتییانی هەرێمی کوردستان دەبێت. دەبوو ئەو هەموو ماوەیە تێنەپەڕیایێت بە سەر پێکهێنانی حکوومەت. دووهەم ، ئێمە پێمانوایە گرینگتر لە پێکهێنانی حکوومەت ئەمەیە کە حکوومەت ببێتە حکوومەتی خزمەتگوزاری و حکوومەتی خەڵک و هاوڵاتییانی هەرێمی کوردستان و قۆناغەکانی پێشوو تێپەڕێنێت. سێهەم، لەبارەی بەشداری لە کابینەی نێودا ئێمە نە وتوومانە دەمانەوێت موشتەری پێکهێنانی حکوومەت بین نە ئەوەش کە بڕیاری پێشوەختەمان دابێت بۆ ئۆپۆزیسیۆن بوون ئێمە قەرارمان دا ئەم پرسە بە کراوەیی بهێڵینەوە و مامەڵە لەگەڵ پێشهاتە سیاسییەکانی کابینەی نوێی حکوومەت بکەین. وەکوو کۆمەڵی ئیسلامی هەردوو ئەزموونەکەمان هەیە ئەزموونی ئۆپۆزیسیۆن بوون و هەروەها ئەزموونی بەشداری لە حکوومەت. لە هەرکوێ بین دەتوانین ڕۆڵی گەورەی خۆمان ببینین و خزمەتی هاووڵاتییانی هەرێمی کوردستان بکەین و نەشمانشاردۆتەوە کە ئێمە لە دەستپێکەوە بڕیارنەدانی بە ئۆپۆزیسیۆن بوونمان بۆ ئەمە بوو کە تێبگەین کە ئەم حکوومەتە دەتوانێت ببێتە حکوومەتی خەڵک و هاووڵاتییانی هەرێمی کوردستان و ئایا نەخشە و بەرنامەی سیاسی ئەو حکوومەتە چییە. واقەعیەتی سیاسی هەرێمی کوردستان لە ڕابردوودا تا ئێستاش ئەسەر و شوێنەواری لە پێکهێنانی حکوومەت هەیە. بۆ ئێمە وەکوو کۆمەڵی ئیسلامی گرینگ ئەوەیە کە ئێمە دەزانین لە هەر کوێ بین دەتوانین خزمەتگوزاریی هاووڵاتییانی هەرێمی کوردستان بکەین.\nکوردپرێس: پێتانوایە بۆچی پارتی لە گفتوگۆکانی پێکهێنانی حکوومەت ڕووی لە کۆمەڵ نەکرد؟\nڕێبوار حمەد: بۆخۆی دەبێت ئەسڵی ئەو پرسیارە لە پارتی بکرێت، ئێمە هێزێکی سیاسین و ئیستیحقاقاتی خۆمانمان هەیە و هێزێکی سیاسی ئەم وڵاتەین کە دەنگی هاووڵاتییانی هەرێمی کوردستانمان هەیە، ئێمە چەند دیدارێکمان لەگەڵ پارتی هەبووە کە سەردانی ئێمەیان کرد. تەبیعەتی نێو دیدارەکان زیاتر باس لە پێوەندییە سیاسییەکانی نێوان هەردوولا بووە بەڵام ئەوەی کە ئەوان وەکوو پێکهێنەری ئەساسیی حکوومەت بۆچی سەردانی کۆمەڵیان نەکردووە بۆ پێکهێنانی حکوومەت ئەوە وەڵامەکەی لای پارتییە، بەس ئێمە بە نسبەتی خۆمان خاوەنی پرەنسیپی خۆمانین و دەست ئەگرین بە مەبادییە سیاسییەکانی خۆمانەوە چ لە حکوومەت بین چ لە دەرەوە وەکوو ئۆپۆزیسیۆن ئەوەمان سەلماندووە و بە ڕاستگۆیی لەگەڵ خەڵک و جەماوەری کوردستان مامەڵە ئەکەین و هیچ کاتێکیش سازش لەسەر پرەنسیپە نەگۆڕەکانی خۆمان ناکەین.\nکوردپرێس: لە ئێستادا پێکهێنانی حکوومەت چۆن دەبینن واتا ئەو ڕێککەوتنانەی لەنێوان پارتی و یەکێتی و گۆڕان هەیە بۆ دابش کردنی پۆستەکان چۆن دەبینن؟\nڕێبوار حمەد: بۆ ئەم پرسە ئەبێت چاوەڕێی داهاتوو بین کە ئایا ئەم حکوومەتە دەبێتە حکوومەتێکی کارا و خزمەتگوزاری خەڵک، ئیتیفاقە سیاسییەکانیش شتێکی سروشتییە لەبەینی هێزە سیاسییەکاندا. ئەوەی کە بەلای ئێمەوە گرینگە ئەمەیە کە تەواوی ئەو ئیتیفاقانەی کە ئەکرێن لەبەینی دوو هێز یا سێ هێزدا چەقی ئیتیفاقەکان بەرژەوندیی هاووڵاتییانی هەرێمی کوردستان بێت نەک مەسەلەی ئیحتیکاری سیاسی و دابەش کردنی پۆست. ئەوەی کە هەرێمی کوردستان لە ڕابردوودا گیرۆدەی بووە زیاتر ئیتیفاقی سیاسی بۆ دابەش کردنی پۆست و سروەت و سوڵتە بووە لە بەرژەوندیی حزبەکان و کەمتر چەقی ڕێککەوتنەکان خزمەتی خەڵک بووە. گرینگ ئەمەیە کە ڕێککەوتنەکان ئەمجارە ئەنجامی ئیجابییان بۆ خەڵکی هەرێمی کوردستان ببێت. بێ شک ئێمە وەکوو کۆمەڵی ئیسلامی هەمیشە موئەیدی ئەوین کە هێزە سیاسییەکان لە یەکتربگەن و تەفاهوم هەبێت لە شێوازی بەڕێوەبردنی ئەم وڵاتە.\nکوردپرێس: وتتان پرسی بەشداری کردن لە حکوومەت یان بە ئۆپۆزیسیۆن بوونتان بە کراوەیی هێشتووەتەوە، ئەگەر گفتوگۆتان لەگەڵ کرا مەرجە سەرەکییەکانتان بۆ بەشداری کردن چییە؟\nڕێبوار حمەد: لەبەر ئەوەی نەچووینەتە گفتوگۆی پێکهێنانی حکوومەت قسەمان لەسەر هیچ شتێک نەکردووە بەڵام ئێمە ڕۆیایێکی سیاسیمان هەیە بۆ شێوازی حوکمڕانی لە هەرێمی کوردستان و سیستەمی حوکمڕانییەکەی.\nکوردپرێس: وەک ئەوەی ئاماژەتان پێدا لە ڕابردوودا ئۆپۆزیسیۆن بوونتان ئەزمووم کردووە لەگەڵ گۆڕان، ئێستا گۆڕان بڕیاری بەشداری کردن لە حکوومەتی داوە و باس لەوە دەکرێت کە کۆمەڵ بە تەنها ناتوانێت ببێتە ئۆپۆزیسیۆنێکی کارا وەڵامی ئێوە چییە؟\nڕێبوار حمەد: من پێموانییە کە وابێت ئێمە لە قۆناغی سیاسی جیاوازدا لەگەڵ بزووتنەوەی گۆڕان و حزبەکانی دیکەش بۆ موشتەرەکاتی سیاسیمان لە سیستەمی حوکمڕانی کارمان کردووە. بەڵام کۆمەڵ هێزی سیاسی سەربەخۆیە دەتوانێت ڕۆڵ ببینێت و ئەتوانێت تەفاهوماتی سیاسی نوێشی هەبێت. بە بڕوای من کۆمەڵ دەتوانێت کارگەریی خۆی هەبێت ئەگەر خۆشی بەتەنها بێت.\nکوردپرێس: بە پێچەوانەی ڕابردوو لایەنە ئیسلامییەکان نەیانتوایوە هێزێکی یەکگرتوویان بۆ پرسی پێکهێنانی حکوومەت ببێت ئەم پرسە تا چەند پێوەندیی بە پەرتەوازەیی ماڵی ئسیلامییەکان لە هەرێمی کوردستان هەیە ؟\nڕێبوار حمەد: بە بڕوای من زیاتر جیاوازیی هەڵویستە سیاسییەکان کاریگەریی لەسەر پێکەوەنەبوونی ئیسلامییەکان هەبووە ئێمە وەکوو کۆمەڵی ئیسلامی لە ڕابردوو و لە داهاتووشدا هەمیشە تێڕوانینی وازحمان هەبووە لەسەر کاری پێکەویی ئیسلامییەکان کە لە داهاتووشدا کۆمەڵی ئیسلامی لەسەر مەبادییەکانی خۆی دەمێنێتەوە بۆ کاری ئیسلامی و کاری پێکەویی لە هەرێم.\nکوردپرێس: ئێستا پێوەندییەکانتان لەگەڵ یەکێتی چۆنە کە بڕیاری بەشداری کردن لە حوومەتی داوە؟\nڕێبوار حمەد: پێوەندییەکانمان لەگەڵ یەکێتی ئاسایین ئێمە لە کۆبوونەوەی سەرکردایەتی پێشوودا بڕیاری ئاسایی کردنەوەی پێوەندییەکانمان داوە لەگەڵ هێزە سیاسییەکان. جگە لەوەی کە ئێمە هەڵۆێستی سەربەخۆی خۆمان لە هەموو پرسەکان ئەپارێزین، بونیانی پێوەندییەکانمان لەسەر هیچ هێزێک ناکەینەوە بۆ ئەوەی کە هەڵوێستەکانمان بە دڵخوازی ئەوان بێت. هەڵوێستەکانی ئێمە دەرەنجامی تێگەیشتنی سیاسیی خۆمانە، بەڵام لەگەڵ ئەمەش پێوەندییێکی تەندروستمان هەیە لەگەڵ لایەنە سیاسییەکان لەم ڕووەشەوە ئێمە هەم لەگەڵ پارتی دیموکراتی کوردستان هەنگاومان ناوە هەم لەگەڵ یەکێتی نیشتمانیی کوردستان و هەموو دیدارەکانیشمان لەگەڵ ئەم دوو هێزە لەسەر پێکهێنانی پێوەندییێکی سیاسی تەندروست بووە، هەروەها ئێمە لە ڕابردوودا لەگەڵ دیکەی هێزەکاندا پێوەندییێکی سیاسی تەندروستمان هەبووە. جگە لە پاراستنی ڕابردوو و گەشەدان بەو پێوەندییانە لە داهاتووشدا هەوڵی گەشەسەندنی پێوەندییەکان دەدەین.\nدیمانە: حەسەن ساڵحی/بەشی عێراق و هەرێمی کوردستان، ئاژانسی کوردپرێس


15:17 - 19 رەشەمه 2716\nهیجری لە بەشێکی قسەکانیدا سەبارەت به تاوتوێکردنی دۆخی پێکهاتە نەتەوەییەکانی نێو ئێران لە کابینەی سەرکۆماری ڕێژیمی ئێران حەسەن ڕوحانی ڕاگەیاند: بەڕای زۆربەی نوێنەرانی بەشدار لە نەتەوەکانی ئێران، لەدوای هاتنە سەرکاری ڕوحانی، نەک هەر هەنگاوێکی بۆ مافی نەتەوەکان هەڵنەگیراوە، بەپێچەوانەی ئەو پڕوپاگەندانەی لەکاتی هەڵبژاردن دەیکرد، دۆخی کورد لەباری سیاسی، خزمەتگوزاری و ئەو بودجەیەی بۆ پارێزگاکان دیاری دەکەن، زۆر خراپتر بووە، لەسێدارەدان و زیندانیکردن زیاتر بووە، هەڵاواردن و جیاوازی دانان لەنێوان پارێزگا کوردنشینەکان لە رۆژهەڵاتدا بە هەڵسەنگاندن لەگەڵ پارێزگاکانی دیکە زۆر زیاتر داکشاوە.\nمستەفا هیجری هەروەها باسی لەوە کرد لەو کۆبوونەوەیەدا، باسم لەو زوڵم و ستەمەی لەسەر خەڵکی کورد هەیە کرد، ویستم پارلمانتارانی سوئیس بەوردی لەو هەڵاواردنانە ئاگاداربن، چونکە تاوەکو ئێستا ئەوەی زۆرتر باسی لێوە دەکرێت دۆخی ئەمنییە لە کوردستانی ئێراندا، خەڵک دەگرن و دەکوژن و لەسێدارەدان هەیە، کەمتر باس لەو هەڵاواردنانە کراوە، کە لەسەر خەڵکی کورد لە کوردستانی ئێران هەیە.\nسکرتێری گشتی حیزبی دیموکراتی کوردستانی ئێران، لە پەیامێکدا بۆ خەڵکی کوردستانی ڕۆژهەڵات ڕایگەیاند: ڕاسان وەکو پەیامی دەستپێکردنی حەرەکەتێکی نوێ لە ڕۆژهەڵات دەستی پێکردووە، پێشمەرگە بە حوزووری خۆی لەنێو خەڵکدا نیشانیدا کە پابەندە بەو پەیامەی کە لە نەورۆز و لە داوێنی قەندیلدا بۆ خەڵکمان ناردووە.\nمستەفا هیجری هەروەها باسی لەوە کرد ئەوەی ئێمە زۆرتر هەوڵی بۆ دەدەین، ئەوەیە خەڵکی ئێمە وەکو پێشمەرگە و تێکۆشەران و چالاکوانانی حیزبی دیموکراتی کوردستانی ئێران، ئەوانەی لەنێوخۆی کوردستانی ئێرانن چالاکییەکانیان زیاتر بێت و پێشمەرگەکان حوزوریان هەبێت لەنێو خەڵکدا بۆ ئەوەی یارمەتیدەریان بن بۆ خەبات و تێکۆشانیان.\nمستەفا هیجری لە درێژەی قسەکانیدا باسی لەوە کرد کە پێشمەرگەکانی حیزب لە هەر جێگایەک هەبن دەبێت ئامادەیی خۆیان بەدەست بێنن بۆ هەموو رووداوێک تاکوو بتوانن چالاکی گونجاو ئەنجام بدەن، یارمەتی خەڵکیش بە گشتی باشبووە بۆ ئەو راسانەی لە رۆژهەڵاتی کوردستان هەیە، خەڵکەکە لە هەموو بوارێکدا هاوکار و یارمەتیدەربوون، لەگەڵ ئەوەش ئەمە پرۆسەیەکە کاری زۆری دەوێت ئێمە هێشتا لە سەرەتاکانین، ئەگەر هەموومان پێکەوە شار و شاخ، پێشمەرگەو خەڵک پێکەوە بە باشی کار بکەین زووتر بەئەنجامی دەگەیێنین و دەتوانین بیبەینە پێشەوە.


ئەمڕۆ کۆتا رۆژی قەدەغەکردنی ھاتوچۆی نێوان پارێزگاکانی ھەرێمە - پرس میدیا\nHome سڵایدشۆو كۆرۆنا گرنگ ناوخۆیی هەواڵ ئەمڕۆ کۆتا رۆژی قەدەغەکردنی ھاتوچۆی نێوان پارێزگاکانی ھەرێمە\nئەمڕۆ کۆتا رۆژی قەدەغەکردنی ھاتوچۆی نێوان پارێزگاکانی ھەرێمە\nپرس میدیا 8/18/2020 10:47:00 am سڵایدشۆو, كۆرۆنا, گرنگ, ناوخۆیی, هەواڵ,\nپێشبینی دەکرێت وەزارەتی ناوخۆی ھەرێمی کوردستان بەیاننامەیەکی تایبەت بە رووبەڕووبوونەوەی ڤایرۆسی کۆرۆنا دەربکات.\nوەزارەتی ناوخۆی حکوومەتی ھەرێمی کوردستان، رۆژی سێی ئاب، بەیاننامەی ژمارە ٤٦ی راگەیاند کە بڕیارەکان چەند خاڵێکی لەخۆ گرتبوو لە یەکێک لە خاڵەکانیش قەدەغەکردنی ھاتوچۆی نێوان پارێزگاکانی ھەرێمی کوردستان و نێوان پارێزگاکانی ھەرێمی کوردستان و پارێزگاکانی عێراق بوو.\nبەیاننامەی ژمارە ٤٦ کە لە رۆژی چواری ئاب، کاتژمێر ١٢ی شەو جێبەجێکرا و ئاماژە بەوە دەکات کە بۆ ماوەی ١٤ رۆژ کاری پێ دەکرێت و بەم پێیەش ئەمڕۆش دوا وادەی جێبەجێکردنی بڕیارەکانی نێو بەیاننامەکەیە و پێشبینی دەکرێت وەزارەتی ناوخۆی ھەرێمی کوردستان بەیاننامەیەکی نوێ تایبەت بە رووبەڕووبوونەوەی ڤایرۆسی کۆرۆنا دەربکات.\nلە بەیاننامەی ژمارە ٤٦ی وەزارەتی ناوخۆی حکوومەتی ھەرێمی کوردستاندا ئاماژە بەوە کرابوو کە ھاتوچۆی نێوان پارێزگاکان بە داخراویی دەمێنێتەوە و تەنها لە رێگای رێگەپێدانی ئەلیکترۆنییەوە ھاووڵاتییان دەتوانن ھاتوچۆ بکەن.\nلە بەشێکی بەیاننامەکەی ژمارە ٤٦دا ھاتبوو کە سەرجەم گەشتارییەکان، پارکەکان، کافتریا، چایخانەکان، ھۆڵەکانی وەرزش و لەشجوانی مەلەوانگەکان و یانەکانی شەوانەیش دادەخرێن.\nلە سەرەتای بڵابوونەوەی ڤایرۆسی کۆرۆنای نوێ، حکوومەتی هەرێمی کوردستان ژمارەیەک رێکاری گرتەبەر و یەکەم هەنگاویش بە قەدەغەکردنی هاتوچۆی نێوان پارێزگاکان، داخستنی بازاڕەکان و راگرتنی دەوامی فەرمانگەکانی حکوومەت دەستی پێ کرد.\nتاگەکان # سڵایدشۆو # كۆرۆنا # گرنگ # ناوخۆیی # هەواڵ\nBy پرس میدیا at 8/18/2020 10:47:00 am\nLabels: سڵایدشۆو, كۆرۆنا, گرنگ, ناوخۆیی, هەواڵ\nسڵایدشۆو كۆرۆنا گرنگ ناوخۆیی هەواڵ